
Introducere 


Către sfârşitul celui de-al Doilea Război Mondial, 
experții de la Londra, Oxford şi Cambridge, laolaltă 
cu confrații lor din mediul jurnalistic specializați în 
comentarii asupra reconfigurărilor geopolitice, pre- 
conizau că reconstrucția postbelică a continentului 
european avea să aibă loc pe baza colaborării dintre 
Imperiul Britanic şi Uniunea Sovietică, Statele Unite 
urmând să joace doar rolul de factor ponderator. Se 
număra printre ei Hugh Seton-Watson, al cărui nume 
mai poate fi regăsit în paginile următoare. 
Într-adevăr, întâlnim acest mod de gândire în 
cartea sa Eastern Europe between the Wars, 1918- 
1941, scrisă la Cape Town şi la Cairo - două locaţii de 
mare importanţă strategică ale structurii imperialiste 
din jurul Regatului Unit - pe parcursul primilor ani ai 
conflagrației şi aproape încheiată înaintea revirimen- 
tului militar de la El Alamein din octombrie-noiembrie 
1942, pentru a fi publicată cu minime adaosuri şi 
revizuiri în 1945. Ea avea să fie consacrată ca o placă 
turnantă a fluxului de producție bibliografică inau- 
gurat în acelaşi mediu în modul cel mai caracteristic 
de către predecesorul patern al autorului, R.W. Seton- 
Watson, încă din vremea primelor reflecții avansate 
de cel din urmă asupra problemei naţionale din 
regiunea est-europeană - în 1907, sub titlul The 
Future of Austria-Hungary and the Attitude of the 

Great Powers -, dar mai ales după înființarea de către 
el a instituției School of Slavonic Studies, în 1915. 
Faptul că numita inițiativă instituțională a avut un 
caracter cvasiconjunctural, fiind menită să îi asigure 
o slujbă londoneză temporară exilatului de atunci 
Tomas Masaryk, îşi dezvăluie semnificaţiile atunci 
când ne gândim la felul cum The Spirit of Russia a 
viitorului preşedinte cehoslovac - încetățenită astfel 
în engleză în 1919 şi concepută inițial ca o contextua- 
lizare a lui Dostoievski - avea să fie recuperată mai 
târziu în cadrul aceluiaşi canon ce include The 
Russian Empire, 1801-1917, din 1967, a celui de-al 
doilea Seton-Watson. 

Rememorând toate acestea în epoca Brexit-ului, 
nu ne putem mulțumi cu observaţia că lăcaşul de 
conciliabule est-europene fondat sub zodia impro- 
vizației de prietenul lui Masaryk s-a arătat a fi tot 
atât de longeviv şi respectabil ca focar al învăţă- 
mântului şi culturii pe cât s-au dovedit de nefondate 
speranţele fiului său în legătură cu perpetuarea 
influenței mondiale britanice în stilul paternalismului 
maiestuos victorian. Nu e destul nici să remarcăm că 
ierarhia planetară cu conducere americană impusă 
vertiginos în orizontul lumii bipolare, înrădăcinată pe 
fundalul  decolonizării şi consolidată prin eşecul 
sistemului sovietic se pregăteşte şi ea să cedeze locul 
unei ordini încă neclare a multipolarității, şi nici 
măcar să contemplăm felul cum limba comună a 
celor doi hegemoni succesivi nord-atlantici devine tot 
mai problematică în calitate de simbol şi liant al 
identităților colective elaborate între granițele lor, pe 
măsură ce este difuzată pretutindeni şi diseminată în 
profunzimile tuturor societăților (fiind expusă şi meti- 
sajului multicultural în spaţiile naționale respective). 


Se mai impune şi să medităm asupra faptului că 
înseşi tiparele demersului de cartografiere şi elucidare 
a universului social global în spirit comparativ, 
forjate în epoca evocată la început, incluzând spațiul 
Europei de Est ca teren privilegiat de testare a enun- 
țurilor generalizatoare şi lucrările menţionate ca 
repere esenţiale ale exerciţiului intelectual în cauză, 
au suferit alterări pregnante pe parcursul ultimelor 
decenii (fie şi după ce au dovedit o impresionantă 
rezistenţă la uzură pe întreaga perioadă a Războiului 
Rece). Ultima constatare ne face să ne întrebăm, însă, 
dacă am reuşit să depănăm într-o măsură convenabilă 
implicațiile româneşti ale vechii paradigme - ajunsă 
într-o fază de suficientă cristalizare, cum spuneam, 
chiar atunci când instaurarea comunismului făcea 
imposibilă conştientizarea şi asimilarea ei autentică 
pe plan local -, înainte de a ne însuşi deprinderile 
corespunzătoare celei în curs de constituire. 

Eseurile reunite aici au ca punct de plecare un 
efort reînnoit de a descâlci perplexitățile memoriei 
colective din România de după comunism, desfăşurat 
prin apelul de aşezare a dialogului cu trecutul pe 
bazele încadrării comparative adecvate şi ale sistema- 
tizării conceptuale consecvente. Matricea de unde se 
desprind este o carte din 2015, cu titlul Canonul şi 
vocile uitate. Secvenţe dintr-o tipologie a gândirii 
politice româneşti. Tezele ei se regăsesc rezumate - şi 
cumva depăşite - în capitolul „Historical Canons and 
Eccentric Voices: a  Typological Approach to 
Romanian Ideological Development”, din Ideology, 
Nation and Modernization: Romanian Developments in 
Theoretical Frameworks (2013), iar rudimentele lor 
pot fi întâlnite într-o mai veche antologie comentată 
(Ideologii româneşti şi est-europene, din 2008). Citate 


laborios în intervenţiile indicate, direcțiile şi curentele 
de interpretare istorică inițiate în epoca celor două 
generaţii de studioşi comparatişti amintite mai sus 
trebuie înțelese de această dată ca (mai ales) 
implicite, dar fără doar şi poate ca atotinvăluitoare. 
Altminteri, prilejuite fiind de centenarul revo- 
luţiei ruse din 1917, apoi - în cea mai mare parte - de 
cel al unirii româneşti de la 1918 (acesta din urmă 
venind împreună cu invitaţia la o reflecţie mai amplă 
asupra înțelesurilor unui „secol de istorie”), articolele 
din tronsonul principal urmează îndemnul lansat mai 
demult, în textul intitulat „lipare comparative” şi 
reținut în Addenda, de a racorda exercițiul de 
relectură a trecutului în cadre veşnic schimbătoare la 
întreprinderea de diagnosticare a prezentului. 
În virtutea convingerii că, în locul unde trăim, 
maladiile sociale cu circulație universală nu pot fi 
corect identificate atâta timp cât nu le sunt explicate 
simptomele în idiomurile culturale ale contextului, 
strădania de înrădăcinare armonică a preferințelor 
democratice afişate de societatea românească post- 
comunistă în țesătura simbolurilor sale istorice este 
tratată aici ca o precondiție pentru a aborda într-un 
limbaj inteligibil transformările în curs din orizontul 
democraţiei generice. Aflate în continuă schimbare, 
reperele favorite ale celui de-al doilea demers se cuvin 
invocate, desigur, cu mai puţină nostalgie decât cele 
care au prezidat cu precădere asupra celui dintâi. 

Despre recalibrarea accentelor 
în jurul unei aniversări 


Dacă miza îndemnului de a medita în 2017 asupra 
învățămintelor lui 1917 este cea de a clarifica natura 
implicațiilor ireversibile, a sedimentelor nefaste şi a 
reverberațţiilor funeste ale ciclului istoric încheiat în 
1989-1991, atunci cu siguranță că nu este doar un 
exercițiu de pedanterie să plasăm începuturile 
secvenţei istorice în cauză acolo unde îşi află locul 
cu adevărat: în vara lui 1914, atunci când ruperea 
echilibrului geopolitic din epoca de aur a imperia- 
lismului a pus în mişcare dinamica radicalizării 
ideologice din al cărei flux - propagat în interacțiune 
cu faliile inegalităților structurale la scară mondială - 
s-au desprins atât derapajul leninist al revoluţiei din 
Rusia cât şi reacţiile fasciste față de exemplul 
contaminant al acestuia, demarate în diverse locuri. 
Tot astfel, în măsura în care o asemenea reflecţie nu 
poate evita să se raporteze cu precădere la efectele 
pe plan românesc şi regional ale evenimentelor 
petrecute acum o sută de ani, în noiembrie, nu este 
câtuşi de puțin un act de ritualism gratuit să amin- 
tim că expansiunea comunismului din anii 1943- 
1945 a avut mai puțin de-a face cu energia expan- 
sionistă intrinsecă a stalinismului decât cu nebunia 
atacului german asupra statului stalinist din 1941 


INI 


(conjugată cu nebunia egală a atacului japonez 
asupra Statelor Unite din acelaşi an). E vorba despre 
corelaţii greu de ignorat într-un bilanț aniversar 
consacrat actului de debut al comunismului. 

Aniversările - şi cu precădere cele desfăşurate 
în registrul doliului - au neplăcuta caracteristică de 
a predispune la îngustarea perspectivei, la ştergerea 
nuanțelor şi la obliterarea ambivalenţelor. Chiar 
dacă nu e cazul să abandoneze accentele de doliu, 
aniversarea românească a revoluției bolşevice le 
poate evita fără mari eforturi pe cele de litanie. Prin 
urmare, ea poate oferi o ocazie de lărgire a perspec- 
tivei în jurul evenimentului rememorat - în maniera 
sugerată mai sus -, un punct de observație privilegiat 
pentru a desluşi nuanțe şi un stimulent pentru 
efortul de a degaja ambivalenţele factorilor dominanți 
ai ordinii sociale globale. 

1917 a deschis o eră a extremismului. Însă 
deciziile politice înlănțuite după tiparul dominoului 
din 1914, responsabile în cea mai mare măsură 
pentru declanşarea dezastrului - compromițând 
astfel şansa democratizării line a simbiozei burghez- 
aristocrate de la începutul veacului XX -, au fost 
luate în ambianța arhaismului politic al cancelariilor 
imperiale central-est europene (ale Austro-Ungariei, 
Germaniei şi Rusiei, după ordinea intrării în scenă). 
Extremismul s-a născut deci din matricea inerției, şi 
nu doar a celei specific ruseşti. Ulterior, cel de tip 
comunist s-a metamorfozat el însuşi într-o nouă 
maşinărie de perpetuare a inerției (sau de promo- 
vare a compromisului împins până la contradicție, 
de factură chineză). Atunci când îl privim în 
ansamblu, amintirea deceniilor sale de paralizie şi 
marasm este mult mai puternică decât cea a 

entuziasmului dogmatic şi sângeros de început, iar 
moştenirile sale cele mai vizibile - cel puţin în părțile 
europene - sunt accentuarea decalajelor de dezvoltare, 
încâlcirea relațiilor sociale şi pervertirea corespunză- 
toare a mentalităților. Lucrul e valabil până într-atât 
încât, odată cu trecerea timpului, a stărui prea mult 
asupra etapei revoluționare a experimentului comu- 
nist - fie şi din respect pentru victimele ei - riscă să 
arate ca o încercare de a imprima o distincţie retro 
unui peisaj dezolant. Dar, dacă inerția şi subdez- 
voltarea sunt atributele definitorii ale fenomenului 
inaugurat prin asaltul asupra Palatului de Iarnă din 
Petrograd, nu e mai puțin adevărat că trăsăturile lor 
specifice se  estompează, treptat, în peisajul 
nenumăratelor versiuni de eşec  modernizator 
înlănțuite pe durata lungă a istoriei, aşa cum e el 
reconstituit din unghiul urgențelor şi preocupărilor 
contemporane - şi pe baza unei tot mai consistente 
acumulări a cunoaşterii comparative - în intervenții 
de felul celei a lui Daron Acemoglu şi James 
Robinson din Why Nations Fail. 

Capacitatea marxismului de a dezmorți conştiinţa 
cercurilor liberale şi conservatoare în legătură cu 
problematica socială a fost dovedită - inclusiv în 
România - înaintea lui 1917, iar după acel moment 
unda de şoc a revoluției periferice a putut fi 
încorporată în acţiunea de articulare viabilă a 
statului bunăstării în diferite grade, în diverse locuri 
din afara spațiului sovietic, şi apoi din afara 
extensiunii sale comuniste (cu cel mai mare succes 
în Occidentul extrem). Sub regimurile de inspiraţie 
sovietică, în schimb, legitimarea leninistă a revoluției 
întreprinse prin comprimarea etapelor, sub egida 
elitelor inițiate şi în conformitate cu prezumția de 

universalizare necesară a procesului astfel declanşat 
a constituit un cadru aparte de manifestare pentru 
ambivalența constitutivă a viziunii lui Marx. Balanța 
s-a înclinat aici în favoarea germenelui totalitar al 
acesteia - deprecierea legalismului liberal ca ideologie 
de clasă burgheză în numele eliberării autentice prin 
dezalienare progresivă şi dialectică - şi în defavoarea 
multiplelor sale valențe emancipatoare (ba chiar în 
paguba virtuţilor sale analitice). E greu de contestat 
că cea mai importantă provocare intelectuală a 
rememorării lui noiembrie 1917 va rămâne 
întotdeauna cea de regândire în orizonturi veşnic 
schimbătoare a încrucişării de sensuri şi mesaje 
astfel pusă la încercare. 

Conştiinţța publică a fiecărui loc înfăţişează 
predilecţii şi tipare ale raportării la reperele istoriei 
universale mai mult sau mai puţin diferite de cele 
ale speciilor de discurs cu audiență maximă în 
aceeaşi epocă, la scara întregii lumi. La vremea când 
reflectăm asupra unui secol de la revoluția bolşevică 
din perspectivă românească, imaginea cu cea mai 
largă circulație globală a traumei comuniste 
româneşti, vehiculată în limbajul sobru al studiilor 
comparative, este cea referitoare la căderea lui 
Ceauşescu din cartea Homo Deus a lui Yuval Noah 
Harari (pp. 155-160 în ediția Vintage). În ce mă 
priveşte, îmi e greu să evit concluzia unei dezirabile 
recalibrări a memoriei noastre colective în rezonanță 
cu accentele acestei specii de raportare la marcajele 
simbolice ale istoriei mondiale. 


Timpul, noiembrie-decembrie 2017 

Principiile wilsoniene în lumina 
unui secol de evaluări 


Printre lucrurile afectate de transformări succesive 
pe parcursul veacului scurs de la formarea statului 
național român, niciunul nu pare mai potrivit 
pentru a fi aşezat în centrul unei retrospective decât 
însăşi perspectiva dominantă pe plan internațional 
asupra formei politice generice a statului naţional. 
Epoca de după 1918 a debutat în cheie wilsoni- 
ană, sub semnul convingerii că, acolo unde este 
posibilă, reconstrucția granițelor în conformitate cu 
liniile despărțitoare dintre naţiuni nu poate fi decât 
o virtute a constituționalismului liberal şi o parte 
constitutivă a democratizării. Chiar dacă procesul a 
continuat cam în aceeaşi manieră până după cel de- 
al Doilea Război Mondial, cu o nouă repriză de mare 
intensitate în epoca decolonizării, evaluarea sa după 
criterii liberal-democrate a înregistrat o altă curbă 
de evoluție. După ce prezumția armonizării nepro- 
blematice dintre liberalism - acţionând ca set de 
principii şi valori elementare asumate cvasicon- 
sensual de curentele politicii moderne - şi naționa- 
lism - înțeles ca deziderat fundamental de autodeter- 
minare a grupărilor înzestrate, prin raportare la 
realități veşnic discutabile, cu o conştiinţă de sine 
corespunzătoare - se perpetuase fără a întâmpina 

exigenţele unei critici sistematice din vremea lui 
Mazzini până în cea a preşedintelui Wilson, o nouă 
viziune întemeiată pe ideea incompatibilităţii de 
esență dintre filozofia liberală şi cea națională a 
prins contur în primii ani postbelici. Formulată atât 
cu accentele de stânga ale lui Karl Popper, cât şi cu 
cele de dreapta ale lui Ludvig von Mises sau 
Friedrich Hayek, ea s-a perpetuat la rândul său, în 
cercurile academice occidentale şi occidentalizate şi 
în ariile lor de influență publică, până către anii de 
sfârşit ai Războiului Rece. 

Chiar dacă a fost forjată cu precădere sub 
impactul dinamicii naționaliste a dreptei interbelice, 
a instrumentalizării valorilor naționale în zonele 
comuniste şi a derivelor politicii desfăşurate prin 
invocarea principiului național în Lumea a Treia, 
noua ortodoxie savantă a considerat că viermele 
extremismului este cuprins în fructul revendicărilor 
de autodeterminare colectivă într-o formă atât de 
acută încât să facă dezirabilă - şi să consacre ca 
rezonabilă - eliminarea noțiunii de stat național 
dintre principiile de structurare a vieții democratice, 
cu implicația că dimensiunea naţională a politicii 
moderne nu poate fi decât acceptată ca un rău 
necesar, un fapt conjunctural şi o tehnică de 
ajustare a aceloraşi principii la realități schimbă- 
toare. În plus, discursul despre virtuțile indubitabile 
ale solidarității de natură eminamente civică, ale 
asimilaționismului de tip melting pot şi ale admi- 
nistrării diferențelor culturale de formulă benign 
neglect ca dispozitive adecvate pentru contracararea 
cercului vicios al politicii etno-naţionaliste a primit 
un sprijin substanţial din partea analizei istorico- 
sociologice deconstrucțţioniste a identității naționale 

în termeni generali, precum şi a întrupărilor sale 
particulare. Dezvăluită a fi incoerentă din punct de 
vedere al pretențiilor de fundamentare abstractă, 
teoria statului naţional şi derivatele sale radicale au 
fost prezentate şi ca  retorici consonante cu 
caracteristicile vârstelor intermediare ale modernizării, 
sortite să decadă în etapele ei avansate. 

Prima parte a postcomunismului a cunoscut 
dubii recurente, deopotrivă locale şi de circulație 
mondială, în legătură cu definirea constituțională a 
statelor reconstruite prin opoziție față de trecutul 
comunist în calitate de state naţionale (indiferent 
dacă ea a fost asumată mai apăsat sau mai evaziv). 
Fără îndoială că supraviețuirea globală a ortodoxiei 
ştiinţifice şi liberal-democrate descrise anterior a 
contribuit la aceasta, la fel ca şi nevoia de recu- 
perare şi înrădăcinare a aceleiaşi înțelepciunii în 
țările regiunii. Am celebra centenarul Marii Uniri cu 
sentimentul adânc al juxtapunerii dizarmonice 
dintre crezuri conflictuale dacă filozofia respectivă ar 
mai ocupa şi astăzi aceeaşi poziție dominantă ca 
până mai ieri. 

Comemorarea lui 1918 are loc însă sub zodia 
unor substanţiale deplasări de accent în sfera 
reflecției despre definirea democratică a legăturii 
dintre politică şi faptul național, ale căror acumulări, 
desfăşurate cam pe durata ultimelor trei decenii, au 
dislocat din postura de zdrobitoare întâietate 
deținută o vreme în domeniu perspectiva construită 
cândva ca antidot al naivității naţionaliste de secol 
XIX şi al degenerării sale din perioada marilor 
confruntări dintre  extremisme, de la mijlocul 
secolului XX. Accentuarea diverselor specii de 
politică a identităţilor, în interpenetrare cu conflictul 

politic articulat în jurul diferenţierilor sociale, al 
clivajelor profesionale şi al altor forme de delimitare 
şi reprezentare a intereselor, s-a tradus printr-o 
relansare a identității naționale ca referință bine 
întemeiată şi semnificativă a democraţiei liberale, 
dar şi printr-o reconsiderare a zelului deconstruc- 
ționist având ca obiect natura şi dinamica sa de 
evoluţie istorică. Consacrat ca axă centrală a 
demersurilor menite să elaboreze structuri legislative 
şi instituționale potrivite pentru administrarea 
multiculturalismului, naționalismul liberal promovat 
de Mazzini şi Wilson în condiţiile unei percepții 
incomplete a complicațţiilor sale teoretice şi practice 
a fost revigorat pe baza examinării critice consecvente. 
În orizontul viziunii astfel cristalizate, definiția 
naţională a entităților politice se impune asemeni 
unei opţiuni legitime, de acelaşi ordin ca şi altele 
posibile, cu corolarul că pot exista multiple topo- 
grafii ale relaţiei dintre organizarea de ansamblu a 
entităților în cauză ca state naţionale şi instituționa- 
lizarea permanentă a dispozitivelor pentru recunoaş- 
terea şi protecția diversității culturale. 


Timpul, ianuarie 2018 

Politica memoriei între stânga 
şi dreapta 


Se ştie că trecutul poate furniza vectori de orientare 
pentru prezent doar atunci când este interogat în 
lumina întrebărilor acute ale prezentului, dar nu şi 
din unghiul prejudecăților şi al reflexelor sale de 
gândire. Observaţia se verifică foarte bine în orizontul 
României de după comunism. Pe cât a fost de 
stăruitor efortul ei de a-şi căuta repere în tabloul 
formelor sociale şi în peisajul culturii naționale a 
epocii anterioare experimentului demarat în 1944- 
1948, pe atât a fost de dificil de construit în acest fel 
o ierarhie simbolică aptă să ne servească în mod 
autentic nevoia de orientare, eliberându-ne, adică, 
de erorile de perspectivă în loc să le consolideze. 
Confuzia persistă, şi cu siguranță că invitația la 
reflecţie mai adâncită asupra subiectului prilejuită 
de anul Centenarului nu poate fi decât o ocazie 
specială pentru a o contracara. 

Puţină lume se îndoieşte că procesul de 
autodefinire permanentă - şi de cristalizare prin 
raportare critică reciprocă - a stângii şi a dreptei de 
la noi este inseparabil de demersul inserării 
retrospective al fiecăreia din cele două curente în 
contextul precomunist. Întreprinderea menţionată 
este însă afectată în mod persistent de faptul că 
ecranul despărțitor al interludiului de autoritarism 

traumatic poartă el însuşi o etichetă direct implicată 
în chestiune (aceea a stângii, fireşte). Rezultă de aici 
tentaţia la fel de persistentă de a căuta puncte de 
sprijin pentru tratamentul traumei în sfera vechilor 
voci, gesturi şi simboluri ale dreptei. E greu să ne 
dezbărăm de o asemenea înclinație, cu toate că 
indiciile erorii de perspectivă abundă, şi ar trebui să 
devină tot mai vizibile cu trecerea timpului. 

Suferim de pe urma etatismului, veşnic întreținut 
de presiunile înapoierii şi acționând întotdeauna ca 
mediu propice al corupției, precum şi ca factor de 
favorizare a devierilor de la procedurile democratice. 
Întruchipările de dată recentă ale interpenetrării 
perverse dintre politică şi economie poartă, în mod 
inevitabil, însemnele matricei comuniste din care 
s-au desprins, de unde reflexul de a le căuta surse 
şi antecedente în repertoriul politicii şi al ideilor de 
stânga din toate timpurile şi locurile, tratând 
avatarurile lor locale ca participante la un sindrom 
de extensiune globală. Dar presiunile invocate s-au 
corelat cu dinamica ideologică a diverselor contexte 
istorice şi naţionale în maniere variabile (cu 
determinări suplimentare generate de influenţele 
geopolitice). În România de dinaintea comunismului, 
corelațiile nefaste s-au desfăşurat sub egida dreptei, 
gravitând în jurul fenomenului de basculare a 
liberalismului spre aceeaşi zonă a spectrului ideologic. 
Falsificările edulcorate cu legitimare de dreapta ale 
parlamentarismului au fost însoțite de supralicitări 
autoritare aparținând tot familiei politice respective, 
iar încercările de a rupe cercul vicios au luat forma 
pledoariilor cu inspirație de stânga. 

E de înțeles că asociem cu noţiunea de stânga 
tendința celui mai puternic partid al eşichierului de 

a acapara statul în mod insidios. E contraproductiv 
să uităm însă că, până la supralicitarea carlistă - 
încadrată de altele, înrudite dar mai radicale -, 
românii cultivați şi informați puneau semnul de 
egalitate între tendința în cauză şi exigenţele de 
ordine, disciplină națională şi dezvoltare controlată 
promovate, cu o inconfundabilă rezonanţă de 
dreapta, de partidul aflat sub conducerea Brătienilor 
(chiar dacă mulți dintre ei considerau că vicisitu- 
dinile situației internaționale impuneau ca numitele 
exigenţe să fie acceptate cu stoicism, chiar împreună 
cu derapajele nutrite de ele). Odată ce acceptăm că 
nu ne mai aflăm sub imperiul aceloraşi vicisitudini, 
şi mai credem, în plus, şi că simbolurile dominante 
într-un mediu social îi influențează cumva evoluția, 
se cuvine să nu ne mai aşezăm în răspărul percepției 
atât de răspândite a oamenilor de dinaintea 
comunismului şi să nu mai subscriem unei ierarhii 
a simbolurilor istorice situată în contradicţie cu 
ierarhia preferințelor şi a valorilor din ziua de azi. 

Cu siguranță că armonizarea dintre preferințe 
şi simboluri nu poate fi decât o operațiune compli- 
cată şi de durată. Ea nu poate fi obținută prin 
intervenția vreunei comisii însărcinate cu condam- 
narea extremismelor de stânga sau de dreapta, şi 
nici nu îşi poate găsi rezoluția prin interdicții legate 
de afişarea unor busturi sau de botezarea unor 
străzi. Continuitatea armonioasă cu trecutul sub 
zodia valorilor prezente reclamă disocieri subtile în 
spațiul moderațţiei şi deplasări de accent delicate cu 
referire la felul de a evalua atitudinile şi rostirile 
identificate în apropierea axei mediane a politicii şi 
culturii precomuniste. Îmi e greu să identific atitudini 
din trecut mai potrivite ca astfel de referințe 

armonizatoare decât cele implicate în revendicările 
de consecvență a liberalismului local cu principiile 
sale generice şi de deschidere treptată a sa către 
dezideratele de protecţie socială. Dar, aşa cum 
spuneam, e vorba despre obiective ce exclud soluțiile 
tranşante şi pripite. 


Timpul, februarie 2018 

Elitele şi masele: 
o reconsiderare din unghiul 
Centenarului 


Printre detaliile anecdotice savurate meditativ de 
personajul principal, Hans Castrop, din romanul 
Muntele vrăjit al lui Thomas Mann, se numără şi 
faptul că, în restaurantul sanatoriului de la Davos, 
unde  zăboveşte sub pretextul unei afecțiuni 
pulmonare în ultimii ani de dinaintea Primului 
Război Mondial, reprezentanții fiecărei naţiuni 
europene sunt grupați în jurul unei singure mese. 
Cu o excepție: alături de masa „ruşilor bine” există 
şi o alta, a celor de rând. O asemenea deviere de la 
tiparele continentale ale mondenităţii, în curs de 
elaborare pe fundalul democratizării lente, dar 
indubitabile, a regimurilor politice organizate în 
formatul constituționalismului liberal era motivată, 
desigur, de distanțele mai mari dintre categoriile 
sociale din cadrul înapoiatului şi cvasiautocraticului 
imperiu răsăritean, dar şi de fractura dintre cultura 
occidentală a celor de sus şi reflexele culturale mai 
puțin afectate de contactul cu Occidentul ale 
straturilor mijlocii. 

Scriitorul german participa la analiza de factură 
tocquevilliană a democratizării definite ca proces de 
„egalizare a condiţiilor”, şi nu doar ca dezvoltare a 
unui ansamblu de proceduri capabile să dea glas 

suveranității populare prin dispozitive de reprezen- 
tare. Însuşindu-şi aceeaşi accepțiune lărgită a 
noțiunii de democratizare, teoria modernizării din 
secolul XX a consacrat şi ideea că starea de 
democraţie înțeleasă ca atenuare a distanțelor şi 
estompare a diferențelor poate progresa - la fel ca şi 
nivelurile de urbanizare, industrializare, raționalizare 
şi secularizare înregistrate în interiorul unui corp 
social - şi în conjuncție cu eclipsa, degenerarea sau 
falsificarea democraţiei procedurale. Totalitarismele 
şi alte experimente autoritare cu origini revoluţionare 
au contribuit în modul cel mai autentic la feno- 
menul repertoriat ca atare, deopotrivă în etapele lor 
de purism ideologic şi în fazele lor de regres, prag- 
matism tulbure şi degringoladă. Acţiunea lor a avut, 
deci, rezultate similare celor produse de comerciali- 
zarea progresivă a tuturor segmentelor vieţii sociale 
din acele părți ale lumii unde preceptele democratice 
formale s-au bucurat de o soartă mai bună. 
Imaginea sciziunii de o profunzime aparte 
dintre elite şi mase din Rusia de dinaintea comunis- 
mului, reflectată în romanul citat, a fost consacrată 
ca paradigmatică pentru o stare a societății aptă să 
dea naştere unor convulsii revoluționare de uriaşă 
magnitudine (şi, deci, unor transformări omogeniza- 
toare nu mai puţin eficiente). Ideologia culpabilității 
profesată de intelectualii populişti, animați de 
dragoste pentru popor dar incapabili să se perceapă 
ca făcând parte din el, este doar expresia cea mai 
pregnantă şi mai des invocată a realităților menționate, 
după cum postura elitismului revoluționar adoptată 
de teoria marxistă în forma sa leninistă nu trebuie 
considerată - împreună cu toate consecințele sale - 
decât ca una dintre manifestările unui sindrom 

plurivalent (şi ca o dovadă că, în mediul înapoierii, 
noile elite contestatare au tendinţa de a repeta, cu 
diferențe specifice, comportamentul vechilor grupări 
privilegiate cu rădăcini tradiționale). 

Nu putem decât să reflectăm cu amărăciune că 
Thomas Mann nu a găsit potrivit să aloce spații, în 
restaurantul său exemplar, micilor națiuni situate în 
vecinătatea Rusiei, spre vest. Fără îndoială că i-a 
privit pe ruşi ca reprezentativi pentru întreaga 
regiune de la est de lumea germană, dar avem toate 
motivele să credem că, dacă ar fi fost mai scrupulos, 
el ar fi prevăzut tot câte două mese, şi separate pe 
aceleaşi temeiuri, pentru fiecare grup național din 
categoria respectivă. Presupunerea nu poate fi decât 
întărită dacă ne aducem aminte despre felul cum 
istoricul britanic Hugh Seton-Watson observa, în 
anii 1940, că în nicio ţară din zonă, cu excepţia 
Rusiei, falia dintre păturile occidentalizate - oricât 
de superficial şi distorsionant - şi popor nu era mai 
adâncă decât în România. Sau dacă ne gândim, 
altminteri, la felul cum politologul Ghiţă Ionescu 
stăruia tot asupra cazului românesc, în anii 1960, 
pentru a sublinia progresul realizat de politica 
agrariană interbelică din Europa de Est față de 
populismul rus prerevoluționar, în sensul unei 
evoluţii de la retorica paternalistă desfăşurată în 
numele poporului la discursul adresat chiar electo- 
ratului țărănesc, tratat ca un actor social pe cale de 
conştientizare şi maturizare (un progres relativ, 
anevoios şi grăitor pentru inerția structurilor 
implicate). 

Lăsând la o parte inadecvarea ei la peisajul 
schimbării sociale din ultimele decenii, nostalgia 
generalizată de după 1989 față de elitele dislocate, 

decimate şi dizolvate în creuzetul comunist nu s-a 
armonizat niciodată cu opiniile critice, de tipul celor 
amintite mai sus, formulate în legătură cu ele (cu 
precădere din afara contextului). Pe lângă numita 
înclinaţie de a accentua marcajele simbolice cu 
origini premoderne ale distanței dintre clase multă 
vreme după ce modernitatea le erodase considerabil 
în alte locuri, categoriile atât de năpăstuite sub 
comunism au mai înfățişat şi năravul de a exploata 
spre folosul lor exclusiv - şi spre dauna maselor atât 
de hulite în orizontul căutărilor postcomuniste - mai 
întâi împrejurările stăpânirii imperiale străine şi ale 
dependenței economice, apoi ambivalenta configurație 
a modernizării accelerate cristalizată ca remediu al 
relelor străvechi. Vom continua, desigur, să le 
rememorăm nostalgic, în starea de dezarticulare 
socială sub imperiul căreia trăim. Dar poate că 
articularea unui mod de a vorbi despre ele cu 
luciditate critică este o precondiție pentru formarea 
unor noi elite veritabile, în vremuri bântuite de 
spectrul masificării. 


Timpul, martie 2018 

Femeia-ministru: o retrospectivă 
cu înţelesuri adiacente 


În aprilie 1924, social-democrata daneză Nina 
Henriette Wendeline Bang (1866-1928), istoric de 
formaţie, cu diplome universitare în domeniu 
obținute în 1894 şi 1895, autoare a unor contribuții 
despre problema comerțului nord-european din 
secolul al XVI-lea şi văduvă a unui bărbat din 
aceeaşi branşă, devenea prima femeie împuternicită 
cu o funcție ministerială din lume, preluând 
departamentul Educaţiei în guvernul socialist 
condus de Thorvald Stauning. Evenimentul avea loc 
la 21 de ani după ce se alăturase partidului local de 
doctrină marxistă şi la 9 ani după ce țara sa 
acordase femeilor dreptul de a alege şi de a fi alese 
la nivel central, prin constituția din 1915 (aplicând 
însă prevederea constituțională abia după război, în 
1918, cu întârziere față de vecinii săi scandinavi 
Finlanda - în calitate de mare ducat autonom al 
imperiului rusesc - şi Norvegia, unde procesele 
electorale cu participare feminină la scară națională 
fuseseră inaugurate în 1907, respectiv 1913). 

Bang avea să demisioneze în 1926, iar 
fenomenul internațional al femeii-ministru urma să 
înregistreze veritabilul său debut de răsunet în 
1929, când Margaret Bondfield ajungea în fruntea 
departamentului Muncii din Marea Britanie în cel 

de-al doilea cabinet condus de laburistul Ramsay 
MacDonald. Sufragiul feminin şi-a început adevărata 
carieră mondială mai devreme, fiind legiferat de 
guvernul provizoriu al Rusiei revoluționare în martie 
1917, spre beneficiul alegerilor pentru adunarea 
constituantă din noiembrie, organizate sub control 
leninist. Statul sovietic a legalizat şi avortul, pentru 
prima oară în lume, în 1920, pe fundalul unei ample 
campanii declanşate împotriva prostituţiei (într-o 
țară unde, până atunci, existase obiceiul ca 
bordelurile să fie inaugurate în prezența unui ofițer 
al poliției şi a unui preot ortodox). Acestea se 
petreceau la vremea când cultura bolşevică arbora 
postura frondei antifilistine cu accente avangardiste 
nutrită îndelung de spiritul clandestinității şi cu 
ceva timp înainte ca regimurile comuniste să se 
înveşmânteze în austeritate pudibondă - tolerând 
însă comerțul cu sex subteran, la fel ca şi corupția 
difuză -, să prigonească întreruperile de sarcină şi 
mijloacele anticoncepționale pe altarul politicii de 
sporire a natalității (linie urmată în URSS între 1936 
şi 1955), să încetățenească dinasticismul republican 
ca factor de stabilitate şi să aşeze pe umerii femeilor 
responsabilități de serviciu tot mai robuste alături 
de cele ale gospodăriei sub zodia penuriei. 

Numirea Vioricăi Dăncilă ca prim-ministru a 
readus foarte puțin în memoria colectivă figura celei 
dintâi românce ajunsă membră a unui guvern. 
E vorba despre Florica Bagdasar (1901-1978), medic 
specialist în neuropsihiatrie infantilă, chemată de 
Petru Groza să ocupe funcția de ministru al 
Sănătății în septembrie 1946 - la moartea soțului 
său, neurochirurgul Dumitru Bagdasar, deținătorul 
anterior al aceleiaşi poziții -, pentru a fi apoi 

revocată în 1948 şi supusă unei serii de persecuții 
până în 1956. Desigur, era alegerilor cu participarea 
femeilor a început la noi tot în 1946, după experi- 
mentele neconcludente în domeniu ale regimului 
carlist. 

Nici decalajul subliniat dintre Danemarca şi 
România, nici palierul ales pentru comparație nu 
înseamnă mare lucru, dacă ne gândim, altminteri, la 
felul cum Angus Deaton, economist premiat cu 
Nobel în 2015, argumentează că diferențele de 
calitate a vieţii pe parcursul câtorva secole au făcut 
ca danezele să aibă în medie, în ziua de azi, cu 23 de 
centimetri mai mult în înălțime decât locuitoarele 
Guatemalei. Românii din epoca legendarelor anchete 
sociologice în mediul rural erau preocupaţi mai 
degrabă de comparații la acest nivel dintre starea 
populației feminine locale şi cea din alte țări, aşa 
cum depune mărturie, spre exemplu, un reportaj 
despre Statele Unite publicat atunci într-o revistă a 
Societăţii Inginerilor Agronomi, unde se relatează cu 
înfiorare meditativă că muncitoarele de la uzinele 
Ford obişnuiesc să poarte ciorapi de mătase şi 
pantofi cu toc, să meargă regulat la coafor şi chiar 
să frecventeze ocazional spectacole de teatru pe 
Broadway (minuni revelate împreună cu detaliile 
tehnice ale lui Empire State Building şi cu facilitățile 
paradisului educațional de la Universitatea Columbia). 

Sărăcia relativă globală şi decalajele măsura- 
bile cantitativ dintre națiuni n-au încetat să crească 
de la începuturile democrației cu implicare nemijlocită 
a femeilor până astăzi, dar se găsesc destui înclinați 
să reflecteze că ciorapii de mătase şi pantofii cu toc 
au ajuns să fie lucruri mai puţin emblematice 
pentru America decât pentru locurile unde vârtejul 

modernizării nu s-a rostogolit cu atâta repeziciune. 
Poate că antecesorii noştri din anii interbelici au fost 
naivi atunci când au crezut că tocmai asemenea 
forme de exprimare a feminităţii în rândurile claselor 
de jos pot fi privite ca un indicator al bunăstării şi o 
manifestare pozitivă a dezvoltării structurale. Prin 
contrast, însă - şi judecând după exemplul românesc -, 
s-ar zice că dezamăgirea față de rezultatele partici- 
pării femeilor la echipe guvernamentale tinde să aibă 
cote mai înalte în contextele marcate de binecunos- 
cute handicapuri şi tare periferice. De această dată 
avem de-a face cu o ipoteză mai uşor de verificat 
prin mijloace statistice. În orice caz, ambele categorii 
de realități ne îndeamnă să revenim, dintr-o 
perspectivă aparte, la veşnica problemă a raportului 
dintre  întrupările particulare ale curentelor de 
schimbare planetare şi ambivalenţele lor generice. 


Timpul, aprilie 2018 

Când mămăliga explodează, 
sau corectitudinea politică 
şi demersul nuanţării 


Se întâmplă că nu am dat atenţie, la vremea lui, 
unuia dintre scandalurile publice produse de 
reverberațţiile culturii fasciste după comunism din 
orbita căruia au rămas, pentru posteritate, documente 
din cele mai tulburătoare. Anume, cel izbucnit în 
urma aniversărilor de 90 şi 92 de ani ale părintelui 
lustin Pârvu de la mânăstirea Petru Vodă din 
județul Neamţ, celebrate în februarie 2009, respectiv 
februarie 2011, inclusiv prin cântece legionare 
rostite de maicile aşezământului înființat, în 1991, 
la îndemnul aceleiaşi figuri legendare a vieţii 
monahale (dispărută în 2013, atunci când fostul 
stareț a fost condus pe ultimul drum de o mulțime 
numărând 10.000 de persoane, potrivit relatărilor 
din presă). Am nimerit mai târziu, şi din întâmplare, 
peste înregistrările video de pe YouTube înfățişând 
cântările măicuțelor, devenind chiar un spectator 
pasionat al lor înainte de a mă lămuri în legătură cu 
cât sunt de faimoase şi câte controverse au iscat. 
Pornind de la ele am făcut dese incursiuni printre 
celelalte postări conținând piese din repertoriul 
Gărzii de Fier interbelice disponibile pe acelaşi site. 
Fascinația morbidă este o înclinație prea 
răspândită pentru a avea nevoie de explicații 

suplimentare, şi nu de dragul justificărilor oțioase 
zăbovesc acum asupra slăbiciunii mărturisite, în 
continuarea unui articol publicat în această serie - 
intitulat „Politica memoriei între stânga şi dreapta” - 
unde spuneam că nevoia ajustării progresive a 
memoriei colective în spiritul armonizării ei cu 
preferințele şi valorile prezente ar trebui să se 
traducă prin revalorificarea atent ponderată a vocilor 
şi simbolurilor provenite din porţiunea de stânga a 
culturii de dinaintea comunismului (împotriva 
reflexului adânc înrădăcinat de valorificare a dreptei 
prin opoziție cu comunismul). Motivația apologiei de 
față în favoarea raportării la simbolurile dreptei 
radicale autohtone sub semnul unei combinaţii de 
spirit critic şi înțelegere empatică face corp comun 
tocmai cu argumentația amintită, ea însăşi indiso- 
ciabilă de pledoaria pentru disocieri empatice 
înrudite având funcția de a separa, bunăoară, valenţele 
emancipatoare ale marxismului de corelaţiile sale 
filozofice din spațiul de origine al politicii totalitare. 

Rezonanţele sinistre ale noțiunii de corecti- 
tudine politică s-au disipat considerabil în ultima 
vreme, şi puțină lume se mai îndoieşte astăzi că ea 
nu face decât să exprime cerința unei atitudini de 
consecvență rezonabilă practicată pe făgaşul disemi- 
nării populare a teoriei politice democratice, pernicioasă 
doar atunci când se propagă sub chipul dogmatis- 
mului insensibil la nuanţe. Consecvenţa democra- 
tică exprimată prin condamnarea manifestărilor 
istorice ale extremismului riscă să îşi rateze şi ea 
ținta în absența nuanţării. 

E greu de stabilit când s-a încetățenit expresia 
„mămăliga nu explodează” ca o descriere a resemnării 
româneşti în fața nedreptăţii permanentizate împletite 

cu disfuncţii banalizate şi ineficiență patentă. 
Cu siguranţă că este folosită cel mai adesea pentru a 
evoca pasivitatea socială din timpul comunismului, 
mai rar cu referire la atrofia acțiunii sociale energice 
şi organizate din deceniile de după. Fără îndoială că, 
oricât adevăr ar exprima respectiva butadă, mămăliga 
complicităţilor insidioase stabilite între români a mai 
explodat ici şi colo, cu intensități variabile, pe 
parcursul celor două perioade. Atunci când este 
contemplată în lumina aceleiaşi succinte şi pene- 
trante descrieri metaforice a caracterului național, 
secvența  precomunistă a istoriei naționale ne 
dezvăluie şi ea câteva izbucniri de magnitudine ale 
nemulțumirilor adânc  mocnite față de tipare 
structurale cu tendința de perpetuare sub diferite 
forme, în ambianța celor mai diverse regimuri. 
Mişcarea cu participare preponderentă a tinerilor, 
menită să transpună sentimentul de exasperare 
într-o revoluție regeneratoare sub auspiciile valorilor 
de dreapta, a fost cea mai de răsunet explozie a 
mămăligii româneşti de până la 1944. Îi putem 
concede această calitate fără a-i împărtăşi principiile 
doctrinare şi obiectivele. După cum putem localiza 
în spațiul unei asemenea caracterizări istorice sursele 
nelămuritei, dar persistentei reacții de simpatie 
încercată de unii dintre noi atunci când se con- 
fruntă cu vestigiile ei, muzicale sau de altă natură. 
Un pamflet de stânga scris la sfârşitul anului 
1937 profetiza în spirit orwellian transformarea 
preconizatei revoluții legionare - atunci cu pers- 
pective de reuşită realiste - în birocratism corupt 
potenţțat, precum şi degenerarea apelului ei pentru 
distrugere regeneratoare în autoritarism osificat şi 
steril. Aşteptările în cauză nu s-au îndeplinit, iar 

radicalismul fascist a rămas la noi o forță minori- 
tară, surclasat cu mult ca pondere politică de 
diferitele semifascisme cu alură mai bătrânicios- 
burgheză, promovând mesaje mai moderate dar 
acționând de la bun început din interiorul cercului 
vicios al semiparlamentarismului şi democraţiei de 
fațadă (şi participând la Holocaust pe această bază). 
Neavând ocazia de a se integra fără stridențe în 
acelaşi peisaj, revoluţia arhanghelească şi-a conservat 
în posteritate rezonanța de strigăt convulsiv după 
dreptate. Măicuţele de la Petru Vodă - ajunse pe 
YouTube dintr-o indiscreţie, şi nu în virtutea vreunei 
campanii de propagandă - au fost înregistrate atunci 
când rememorează cel mai de seamă angajament din 
tinerețea unui maestru venerat, transmițând astfel 
ecourile unei zvârcoliri ale universalei năzuințe spre 
mai bine. Mă gândesc că e în spiritul corectitudinii 
politice elementare să înțelegem astfel semnificația 
gestului lor devenit celebru. 


Timpul, iunie 2018 

„Ciuma roşie” în lumina „neoiobăgiei”: 
o conexiune antiritualică ? 


Angajându-mă nu demult într-o mică discuție pe 
parcursul participării la un eveniment protestatar 
din seria trezist, desfăşurat în Piaţa Victoriei, m-am 
văzut nevoit să meditez încă o dată asupra faptului 
dezesperant că, în locuri unde un partid cu definiție 
de stânga este perceput de atâta amar de vreme ca o 
forță capabilă să facă şi să desfacă totul, o mulțime 
de manifestări cu ambiții de orientare ideologică 
sunt împinse, prin acțiunea unor tipare înrădăcinate, 
spre postura stânjenitoare de a-şi asuma o 
identitate  contestatară sub egida stângii prin 
raportare la o nebuloasă linie dominantă de dreapta. 
Tristă situaţie confuză, cu aspect de cerc vicios 
învârtindu-se obosit, dar fără putinţă de oprire. 

Cu siguranță că nu puţini sunt cei puşi în 
încurcătură de gândul că vetusta lozincă „Ciuma 
roşie” este scandată ca indisociabilă de expresiile 
nemulțumirii generalizate la adresa corupției difuze 
şi paralizante. După cum tot foarte numeroşi trebuie 
să fie şi cei convinşi că demersul asanării menit să 
depăşească sindromul având ca cea mai recentă 
figură emblematică pe liderul PSD Liviu Dragnea se 
cuvine însoțit de consolidarea democrației participa- 
tive, de clarificarea instituțiilor de protecţie socială, 
de administrarea înțeleaptă a multiculturalismului 

în ascensiune şi de încetățenirea reflexelor elemen- 
tare ale corectitudinii politice (toate acestea fiind 
deziderate cu o rezonabilă tentă de culoare roşie). 
Mi-e teamă, altminteri, că nu sunt la fel de mulți cei 
înclinați să identifice fenomenul de adeziune 
instinctivă față de ideile şi simbolurile cu coloratură 
de dreapta - în legătură cu efortul de gestionare a 
memoriei comunismului şi pe fundalul topografiei 
politice create de dispariția sa, dar în contradicție 
crescândă cu dezideratele sus-amintite - ca diseminat 
cam în toate segmentele societăţii, într-o manieră 
asemănătoare cu proliferarea practicilor şi formelor 
instituționale tot mai discreditate. 

Opoziția dintre arhitecturile sociale articulate 
astfel încât îmbogățirea unora să aducă beneficii 
pentru toți şi cele forjate în aşa fel încât cei puternici 
să nu-şi poată extinde câştigurile decât cu preţul de 
a-şi sărăci concetățenii mai slabi s-a impus de mult 
ca un loc comun al ştiinţei sociale comparative. De-a 
lungul timpului, ea a fost adesea tradusă din 
limbaje ezoterice în expresii cursive şi penetrante, 
capabile să obțină o audienţă largă şi să se imprime 
în memoria unui public numeros. Poate că cea mai 
populară formulare de dată recentă a înțelepciunii 
respective a fost dată de Daron Acemoglu şi James 
Robinson în cartea De ce eşuează națiunile, unde se 
vorbeşte despre corelaţii perverse dintre structuri 
politice şi aşezăminte economice în virtutea cărora 
cei ce conviețuiesc în interiorul multor societăți 
naţionale sunt integrați în procese de reproducere a 
unor raporturi de putere cu efecte adverse cronice 
față de majoritatea participanţilor şi cu consecinţe 
nefaste permanentizate față de întregul social. 
Se insistă acolo asupra statelor transformate în 

mijloace de realocare a veniturilor în folosul celor 
puţini, sub pretextul utilizării lor ca instrumente ale 
dezvoltării de ansamblu, fără a fi omisă dimensiunea 
internațională a diverselor eşecuri locale (rețelele 
imperialismului global şi ale relaţiilor de dominație 
postimperiale fiind descrise ca parte integrantă a 
relelor alcătuiri la nivel național). 

Dacă astfel de realități sunt respinse de 
protestatarii de azi sub eticheta „Ciumei roşii”, 
atunci nu ar trebui să treacă drept nesemnificativ 
faptul că cele mai bune aproximări româneşti ale 
aceluiaşi tip de analiză a autoritarismului edulcorat, 
construite în contextul anterior comunismului dar 
apte să fie invocate ca grile de lectură pentru 
handicapurile României de după comunism, aparțin 
- în mod cu totul explicabil, aşa cum s-a mai spus şi 
alte dăți - unor oameni de stânga de la acea vreme. 
Considerațţiile socialistului Constantin Dobrogeanu- 
Gherea despre felul cum funcționează „țara reală” 
îndărătul ansamblului de reguli şi instituții 
constituind „țara legală” au fost emise pentru a 
zugrăvi  distorsiunile capitalismului incipient în 
armătura codurilor de legi cu caracter napoleonian, 
într-un mediu dominat de economia agrară, de unde 
apelul la noţiunea de „neoiobăgie” pentru a defini 
numitorul comun al neajunsurilor catalogate. 
Diagnosticul servituţilor perpetuate insidios în baza 
unei combinaţii de  formalism  legitimator şi 
în condiții schimbătoare. 

Arcul peste timp ce uneşte vechea gândire 
socialistă - cristalizată în circumstanţe caracterizate 
de traducerea inerției moştenite de la lumea 
premodernă în limbaje ale dreptei cu rezonanţă în 

spațiul modernității - şi protestul actual nevoit să se 
raporteze veşnic la consecinţele comunismului poate 
fi lesne trasat în lumina unei gândiri liberale eliberate 
de constrângerile ritualice impuse în circumstanțele 
de după comunism, vindecată de antistângism fără 
a abandona atitudinea circumspectă faţă de suprali- 
citările de stânga. Nu cumva este vorba despre o 
formă de gândire latent majoritară, dar nearticulată 
în mod clar ca atare tocmai din cauza ritualismului 
menționat? 


Timpul, iulie 2018 

Renaşterea religioasă 
şi virtuțile înapoierii 


Din 1981 încoace, seria de cercetări sociologice cu o 
uriaşă bază cantitativă întreprinse pe aproape întreg 
cuprinsul lumii sub eticheta World Values Survey a 
nutrit, treptat, o nouă specie de teorie a moderni- 
zării, recognoscibilă - dar şi adesea nedumeritoare - 
pentru cei cât de cât versațţi în a inventaria şcolile şi 
curentele domeniului prin nota sa dominantă de 
optimism. 

Începând prin a reitera teza deja venerabilă a 
pluralităţii traiectoriilor urmate de națiuni şi regiuni 
ale globului pe parcursul transformărilor de durată 
lungă, ea se preocupă cu predilecție de problema 
caracterului fluctuant şi neizomorfic al corelațiilor 
stabilite între dezvoltarea economică şi schimbarea 
culturală. Valorile prevalente în diverse locuri, se 
spune astfel, dau încă şi mai puţine semne de 
uniformizare planetară decât peisajele structurale 
ale aceloraşi contexte. Oricât de afectate ar fi de 
nivelurile de bunăstare înregistrate în diferite țări şi 
arii geopolitice, formele culturale şi stilurile de viață 
sunt statornic dependente de cale, iar marcajele 
specifice ale tuturor lumilor tradiționale încorporate 
în spațiul globalizării se metamorfozează în loc să se 
dizolve sub impactul factorilor itineranți, astfel încât 
diversitatea subzistă, căpătând alte valențe, sub 

aparența  înşelătoare a  omogenizării. Concepţia 
recentă elaborează o sinteză între vechea perspectivă 
a convergenței mondiale înțelese ca mergând până la 
nivelul comportamentului cotidian, în albia pro- 
gresului capitalist - populară în epoca de început a 
Războiului Rece - şi viziunea şocului permanentizat 
al civilizațiilor, mediatizată în primii ani de după 
încheierea confruntării bipolare: diferențele culturale 
nu constituie falii insurmontabile, dar nici supra- 
structuri inconsistente, ele sunt maleabile, dar se 
înscriu pe linii evolutive specifice, de-a lungul cărora 
succesiunea etapelor nu trebuie asumată niciodată 
ca ireversibilă. 

Cel puţin din vremea când Max Weber a ajuns 
la concluzia că singura noastră opţiune demnă de 
luat în seamă este să rezistăm cu stoicism în 
interiorul cuştii de fier a lumii moderne - refuzând 
atât speranța unei revigorări a legăturilor sociale 
premoderne cultivată de Tânnies, cât şi năzuința 
surclasării regeneratoare a tiparelor modernităţii 
existente laolaltă cu  remanenţele tradiționale, 
vehiculată în feluri diferite de Marx şi de Nietzsche -, 
disciplina sociologiei istorice comparative a contem- 
plat în cheia unei atitudini definitorii de pesimism 
sublimat ambivalenţele progresului tehnologic, ale 
raționalizării raporturilor dintre oameni şi ale 
egalizării lor progresive sub variatele chipuri ale 
democratizării. Partizanii doctrinei invocate mai sus 
afirmă, însă, că neajunsuri ca expansiunea de 
nestăvilit a birocratizării, răspândirea insidioasă a 
autoritarismului tehnocratic legitimat ca mijloc de 
eficientizare sau standardizarea personalităților în 
virtutea reglementării crescânde a tuturor straturilor 
şi compartimentelor vieţii sociale - având în fundal 

rutina specializării - au caracterizat perioada de 
trecere de la agrarianism la industrialism şi de la 
dominația valorilor tradiționale la cea a orientărilor 
axiologice secular-raţionaliste. Ele slăbesc în etapa 
evoluției spre  postindustrialism, preconizată să 
aducă - odată cu bunăstarea difuză şi cu dispariția 
presiunilor asociate luptei pentru supraviețuire - 
preponderența celei de-a doua generații de valori 
moderne, ale „autoexprimării” (instalată în conjuncție 
cu sporirea autonomiei individuale şi cu transferul 
autorității din mediul constrângerilor externe în 
sfera interiorizării). 

Chestiunea  religiozității este percepută de 
mulți ca piatra de încercare a respectivei înțelep- 
ciuni sociologice şi ca nucleu al implicaţiilor sale 
filozofice. Secularizarea nu mai este indicată, de 
această dată, ca un proces cumulativ fără cale de 
întoarcere, iar declinul religiilor organizate - mani- 
festarea cea mai pregnantă a raționalizării din epoca 
industrialismului - este descrisă ca perpetuându-se 
în cadrul societății marcate de  ascendentul 
sectorului terțiar asupra industriei doar pentru a se 
corela cu ascensiunea unor varietăți inedite ale 
căutării spirituale de esenţă religioasă, rezonând cu 
cristalizarea  feluritelor expresii ale autonomiei 
consolidate. Postsecularizarea ar fi, deci, un atribut 
fundamental al postindustrialismului (şi o pulsaţie 
majoră a eliberării din coşmarul weberian). 

În graficele biaxiale elaborate şi interpretate de 
practicienii şi teoreticienii marii întreprinderi de 
monitorizare a valorilor, menite să dea seama de 
fenomenul întretăierii dintre cele două etape ale 
modernizării - aşa cum funcționează el, în grade 
diferite, în toate zonele culturale ale lumii -, 

universul social postcomunist apare ca foarte 
avansat pe palierul tranziţiei de la tradiționalism la 
modernitatea secular-raționalistă, dar şi ca întârziat 
considerabil pe versantul trecerii de la profilul uman 
determinat de imperativul supravieţuirii la cel 
modelat de oportunitățile lărgite ale autoexprimării. 
În plus, țările foste comuniste înfăţişează sindromul 
renaşterii parțiale a vechilor forme de structurare a 
religiozității. Aşa cum ştim, diagnosticul se 
potriveşte cu opinia de maximă audienţă în regiune 
asupra aceleiaşi probleme. Într-adevăr, ideea că 
după ateismul programatic se cuvine să urmeze un 
reviriment religios a constituit, probabil, rubrica 
centrală a acelei maniere de raportare la istoria 
românească impusă după 1989 şi întemeiată pe 
convingerea că firele dezvoltării rupte de comunism 
trebuie să fie cumva reînnodate, pentru a fi 
conservate cu grijă ca o garanţie a normalităţii 
restaurate. Dacă subscriem optimismului sociologic 
prezentat aici am fi înclinați, la prima vedere, să 
spunem că viclenia istoriei a transformat - măcar 
acum - înapoierea într-o virtute. Nu este, desigur, 
decât o impresie înşelătoare, căci intensificarea de 
tip postcomunist a influenței exercitate de religie în 
societate aparține unei alte vârste a dinamicii sociale 
decât cea îndreptățită să primească numitele 
evaluări optimiste. 


Timpul, septembrie 2018 

Marea catedrală: un proiect 
cu orizonturi schimbătoare 


Vreme îndelungată, dezideratul nerealizat al politicii 
postnaţționaliste s-a revendicat cu stăruință de la 
împlinirile incontestabile ale secularizării. Promisi- 
unea statului liberal-democrat capabil să profeseze - 
cu o doză de aproximare suficient de redusă încât să 
poată fi trecută cu vederea - o atitudine de neu- 
tralitate față de apartenenţele etno-naţionale ale celor 
aflați sub guvernarea sa le-a părut multora ca 
eminamente realistă, prin raportare la realitățile 
foarte apropiate de modelul teoretic ale aşezămintelor 
inițiate în Occident după fărâmițarea creştinătăţii 
catolice şi menite să abordeze afilierile religioase ca 
pe o chestiune de viață privată. Spuneam cu câteva 
luni în urmă că sărbătorirea Centenarului survine 
într-un orizont mondial al reflecţiei despre subiect 
marcat de revalorizarea ideii de autodeterminare 
națională în limbajul multiculturalismului (cu 
ajustările corespunzătoare  corelațiilor inedite ale 
venerabilului crez). Se impune să reflectăm, însă, şi în 
legătură cu conexiunile din acelaşi orizont ale acțiunii 
preconizate a-şi pune amprenta cea mai vizibilă şi 
durabilă asupra evenimentului: cea de inaugurare a 
marii catedrale ridicate întru mântuirea poporului 
majoritar ortodox (indiferent ce formă va căpăta, în 
funcție de stadiul lucrărilor de construcție). 


43 


Formulate în circumstanțe unde confesiunea 
era încă politizată în mai mare grad decât comu- 
nitatea de neam - şi unde identitățile colective de 
ultimul fel se aflau pe cale de formare, în bună 
măsură tocmai prin transfigurarea diferențierilor 
interconfesionale -, enunţurile fondatoare ale filo- 
zofiei liberale s-au situat într-o relaţie privilegiată cu 
efortul de edificare a autorităţii echidistante în 
privința diverselor expresii ale credinței în Dumnezeu. 
Perspectiva abstractă a egalităţii în fața legii a fost 
elaborată cu atenția veşnic îndreptată către 
pledoaria de o natură mai particulară - dar avansată 
cu un mai puternic sentiment al urgenței - pentru 
tratamentul echitabil al oamenilor, indiferent cărei 
biserici îi aparțineau. lar noțiunea corpului cetățenesc 
purificat de fracturile tuturor libertăţilor circumscrise 
unor unități corporative s-a cristalizat în continuarea 
concepției despre sfera publică unificată provizoriu, 
dar semnificativ, în virtutea localizării acelor 
convingeri apte oricând să degenereze în fanatism 
printre neregularitățile de adâncime ale societății 
civile. Se explică, astfel, că programul liberal pentru 
gestionarea problemei naţionale a fost şi el calchiat 
după strategia verificată de primii promotori ai 
doctrinei în domeniul religios. 

Atunci când declinul religiei a lăsat loc liber 
pentru investirea naționalității cu mai multă 
însemnătate politică, iar modernizarea a făcut 
deopotrivă posibilă şi dezirabilă întreprinderea de 
consolidare şi extindere a spaţiilor culturale 
modelate, de regulă, pe baze lingvistice, progresul 
democratizării în cadrul constituționalismului s-a 
conjugat cu încercarea de integrare a culturilor 
minoritare în corpurile statelor naționale prin 

înzestrarea indivizilor cu drepturi fără deosebire de 
limbă şi etnie (alături de mai avansata lor înzestrare 
cu atributele universale ale cetățeniei fără discrimi- 
nare după criteriul religios). Într-o etapă ulterioară a 
procesului, necritica speranţă liberală de a împăca 
adeziunea față de principiul statului naţional cu 
profesiunea de credință a neutralității prin raportare 
la grupurile minoritare - privite ca devieri neconclu- 
dente de la normă - a fost abandonată, în favoarea 
scepticismului generalizat față de întreaga gamă de 
fapte sociale întemeiate pe politizarea sângelui, 
rasei, limbii sau culturii (considerat a prefigura o 
vârstă a dezvoltării politice de după naționalism). 
Fireşte că discursul de structură benign neglect 
rezultat de aici a impus o şi mai pronunțată 
invocare a secularizării ca referință inspiratoare. 

Proiectul multicultural a debutat sub auspiciile 
separării nete dintre reconfigurarea identităților de 
factură naţională ca intens relevante în planul 
politicii - deci potrivite pentru a beneficia de institu- 
ționalizarea aferentă proaspetei (re)politizări - şi 
conservarea fără urmă de reajustare a liniei de 
demarcaţie dintre biserică şi stat. Fidelitatea arătată 
de reprezentanții noilor curente faţă de un asemenea 
tipar înrădăcinat al vechii tradiții de gândire a părut 
cu atât mai normală cu cât cei mai influenți dintre ei 
şi-au prezentat tezele ca pe produsul unui demers 
de argumentaţie consecventă în chiar matricea 
liberalismului (implicând dezvoltarea metodică a 
ideii de echitate). 

Lansat în albia chestiunii islamice, apelul 
propagat ulterior pentru reconsiderarea în termeni 
generali a secularizării în conjuncție cu dinamica 
multiculturalismului a acuzat mai timpuriile 

construcții teoretice din aria fenomenului pentru a fi 
înfățişat o prejudecată în favoarea etniei - ca sursă 
cu un statut aparte a liniilor de separație de pe 
harta societății mozaicale - şi împotriva religiei 
(ca izvor al diversității la fel de îndreptăţit să 
primească acelaşi tip de recunoaştere, cu inevitabile 
consecinţe asemănătoare). În plus, după cum 
prescripţiile de factură multiculturalistă coagulate în 
jurul condiţiei de plurietnicitate - uneori ea însăşi de 
specie multinațională - au fost recomandate ca 
operațiuni de articulare intelectuală a unor situații 
deja existente, dar insuficient conştientizate, tot 
astfel îndemnurile mai recente de a lua în serios 
multiconfesionalitatea în răspărul clişeelor adunate 
în rutina secularizării pretind să dea întruchipare 
teoretică unor realități impropriu catalogate. Ar 
putea oare însemna toate acestea o constelație fastă 
pentru începutul serviciului divin în Catedrala 
Mântuirii Neamului? 


Timpul, octombrie 2018 

Turtucaia şi Mărăşeşti în lectura 
populistă a unui tehnocrat 


Atunci când, privind înapoi către antecedentele 
momentului 1918 într-un articol din 1936 intitulat 
„Sensul statului la poporul românesc”, Mihail 
Manoilescu rememora sumar cronica dramatică a 
anilor de război şi atmosfera de amărăciune în fața 
victoriei neaşteptate din primele zile de pace prin 
afirmaţia că „statul ne-a dat Turtucaia” (ruşinoasa 
înfrângere în fața armatei bulgare din septembrie 
1916), în timp ce „națiunea ne-a dat Mărăşti şi 
Mărăşeşti” (glorioasele victorii asupra germanilor din 
iulie-august 1917), el se manifesta ca exponentul 
unui optimism agonic referitor la virtuțile încuibate 
în adâncimea corpului social - întotdeauna disponi- 
bile pentru a fi activate în răspărul degenerării sale 
de suprafață, din proximitatea inevitabil corupătoare 
a puterii - cu o carieră îndelungată şi cu expresii 
diverse, deopotrivă în România şi în alte părți. 
Multiplele conexiuni şi interpretări ale ideii 
simple că poporul este depozitarul unor energii 
vitale capabile să reverbereze în situații limită astfel 
încât să contracareze salvator slăbiciunile condu- 
cătorilor trebuie să ne facă însă circumspecţi în 
legătură cu vădita ei persistenţă şi cu impresionanta 
ei înrădăcinare (aparent întru totul compatibile cu 
valorile democratice). Poate că nimeni nu a înţeles 

mai bine ambivalenţa acestei filozofii a spontaneității 
sociale - precum şi a suspiciunii la adresa statului şi 
a slujitorilor săi de vârf - decât reprezentanții şcolii 
de gândire din Rusia secolului al XIX-lea autodefinite 
tocmai prin pledoaria stăruitoare în favoarea 
schimbării modernizatoare induse de sus în jos, 
cumpănită în cancelarii imperiale, controlată prin 
dispozitive instituționale şi diriguită prin legi (din ce 
în ce mai mult, pe măsură ce ramificațiile celor din 
urmă se substituiau  arbitrariului autocratic). 
Construind astfel o justificare a autoritarismului pe 
durata lungă a istoriei cu funcția de a promova 
legalismul liberal ca program reformator, juristul 
Constantin Kavelin, istoricul Serghei Soloviev şi 
filozoful Boris  Cicerin  combăteau  dezideratele 
slavofile de revigorare a legăturilor sociale organice 
împotriva formalismului legal presupus falsificator, 
prezentând ca  resorturi ale inerției realitățile 
descrise de rivalii lor drept garanţii ale autenticităţii 
(premisele aceleiaşi teorii despre stat şi legi ca 
mijloace privilegiate de emancipare în ritm moderat 
urmând să fie folosite mai târziu şi cu rolul de a 
fundamenta împotrivirea față de antilegalismul de 
stânga al curentelor populiste şi anarhiste). 
Altminteri elitist notoriu şi partizan statornic al 
tuturor formelor de etatism, Manoilescu îşi contrazi- 
sese el însuşi în repetate rânduri profesiunea de 
credință populistă de la 1936, în modul cel mai 
explicit cu doi ani înainte de a o formula şi în 
contextul unei dezbateri cu Mircea Vulcănescu 
despre filozofia de ansamblu cea mai potrivită 
pentru a prezida asupra eforturilor de dezvoltare 
economică românească. Apărând atunci cauza 
raționalismului  tehnocratic, el îşi declarase 

dezacordul cu abordarea tradiționalistă a dome- 
niului avansată de preopinent, înclinat să deprecieze 
ingineria instituțională şi strategiile manageriale pe 
baza încrederii în capacitatea spiritului naţional - el 
însuşi iradiind din matricea lumii ţărăneşti - de a se 
adapta instinctiv şi adecvat la provocările istoriei. 

Încă din 1924 - şi în dialog cu tradiționalismul 
ajuns în faza de gestație a dreptei radicale -. Tudor 
Vianu apăra menirea de „indreptar” a statului, 
îndeplinită ca atare în relație cu sedimentele greoaie 
adunate în structura socială şi cu derapajele impre- 
vizibile de natură să pornească de acolo. Vorbind 
chiar din interiorul culturii de dreapta repertoriate 
incipient de filozoful cu afiliere lovinesciană, Radu 
Dragnea, Mihail Polihroniade sau Emil Cioran se 
departajau şi ei față de transplantul românesc de 
înțelepciune  slavofilă, argumentând că  ţelurile 
superioare ale politicii de mână forte nu puteau fi 
atinse decât pe calea urbanizării şi a industrializării, 
sub auspiciile tot mai perfecționatei raționalizări 
birocratice. Dar poate că mărturia cea mai conclu- 
dentă pentru acuitatea dilemei invocate este felul 
cum un colaborator al lui Manoilescu încerca, în 
1937, să negocieze coabitarea cu legionarismul a 
doctrinarului corporatist şi a susținătorilor săi 
explicând că alianța dorită trebuia să permită 
fecundarea reciprocă dintre aptitudinile „instituțio- 
nalismului” - întruchipate de propriul lor partid - şi 
cele ale „spiritualităţii”, recunoscute ca preponderente 
în sânul celeilalte grupări (înțelegând prin aceasta 
că nici măcar strânsa conlucrare pe o platformă 
comună nu putea anula disjuncția dintre cele două 
seturi de opțiuni fundamentale). 

În pofida predispoziţiei îndelungate de a reciti 
istoria naţională în reacție adversă față de 
supralicitările ritualizate ale comunismului - asupra 
căreia am mai zăbovit aici -, ne înfățişăm la sărbă- 
toarea Centenarului cu simțăminte de neîncredere 
în eficacitatea demersului politic şi în resursele celor 
chemaţi să îl gestioneze. S-ar zice şi că numita 
atitudine se îngemănează cu un optimism îndărătnic 
în privința rezervorului național de impulsuri rege- 
neratoare. Oricât ne-ar stânjeni - şi în mai multe 
feluri - asemenea comparații, iată că reedităm 
cumva contradicţiile locale interbelice şi ezitările 
ruseşti prerevoluționare în chestiunea justei evaluări 
a raportului dintre reformismul oficial şi mobilizarea 
populară în transformarea socială. Cum nu vom 
putea să ne ascundem la nesfârşit inconsecvenţa, cu 
siguranţă că va trebui să dibuim, în cele din urmă, o 
manieră de raportare la subiect aptă să dea seama 
de particularităţile fiecărei epoci pe fundalul unor 
accente unitare. În caz contrar, tribulațiile populiste 
ale tehnocratului interbelic ne vor aduce veşnic 
aminte despre o problemă spinoasă rămasă 
nerezolvată. 


Timpul, decembrie 2018 

Heterosexualitatea 
şi istoria comparativă 


Puţine evenimente recente au fost mai potrivite 
pentru a stimula diversificarea reflecției adâncite 
asupra înțelesurilor ultimului secol de istorie decât 
referendumul pentru familie de la începutul lunii 
octombrie. Fireşte că, abordată din perspectiva 
invocată, chestiunea se cuvine raportată la reperele 
canonice ale disciplinei, şi se întâmplă că unul 
dintre ele, impus de puţină vreme dar credibil 
canonizat - şi pe deasupra bucurându-se indiscutabil 
de cea mai mare audiență în momentul de față -, îşi 
dezvăluie corelaţii privilegiate cu tema propunerii de 
revizuire constituțională. Aşa se face că am chibzuit 
în legătură cu problematica respectivă ascultând cu 
atenție cele spuse de Yuval Noah Harari atunci 
când, într-un interviu, răspunde invitației de a-şi 
insera propria opțiune pentru homosexualitate - 
transpusă într-o căsătorie civilă încheiată în străină- 
tate şi recunoscută de statul israelian unde trăieşte 
- în cadrul construcției sale filozofice, elaborată 
treptat grație îmbinării spectaculoase de reconstituire 
istorică globală şi prospecţiune futurologică. 

Se mai întâmplă însă şi că predispoziția de a 
rezona cu pledoaria vedetei academice s-a izbit de o 
alta, cu sens contrar, ea însăşi nutrită de anumite 
influențe proaspete, de această dată provenite din 

aria cinematografiei. Aş zice că prezența actorului 
Gabriel Garko la Cerbul de Aur 2018, pe fundalul 
înlănțuirii de seriale italiene avându-l în distribuţie 
şi difuzate la noi de TVR 2, înrudite ca stil şi 
concepție dar inaugurate cumva paradigmatic de 
„Onoare şi respect” - ele însele explorând cu mijloace 
specifice diverse secvenţe ale secolului XX -, nu avea 
cum să nu hrănească o nostalgie locală pentru 
masculinitatea de formulă macho şi pentru simbo- 
listica relaţiilor dintre sexe întemeiate pe asemenea 
fundamente (atât de convingător întruchipată de 
personajele angelice şi virile interpretate de invitatul 
de onoare al venerabilei manifestări, precum şi de 
nenumăratele lor iubite). Mi se pare evident, în plus, 
că e greu ca, fie şi dubitativ cultivată, reacția 
nostalgică să nu se amplifice astfel încât să tatoneze 
şi alte fațete - încă şi mai contestabile - ale relațiilor 
sociale înfăţişate cu farmec şi uşoare accente de 
soap opera în aceleaşi filme, ai căror spectatori sunt 
îmbiați să simpatizeze cu aventurile unor mafioți 
nevoiți să ucidă pe rupte în încercarea de a se 
elibera din rețeaua crimei organizate, unde se 
fumează cu morgă şi voluptate şi unde feminitatea 
este expusă în conjuncţție cu toată paraphernalia 
ancestrală a actului de seducţie dar cam în răspărul 
stăruitoarelor eforturi menite să  dezrădăcineze 
practicile sociale şi tiparele culturale ale „obiectifi- 
cării” sexiste. 

Oricât de multe referiri la profilul familiei 
tradiționale ar conţine, altminteri, numitele opere 
cinematografice - de neocolit atunci când vine vorba 
despre celebra mafie a țării cu tradiții catolice -, fără 
doar şi poate că nu din acest segment al mesajului 
transmis de ele se poate degaja ceva capabil să pună 

în încurcătură argumentaţia lui Harari despre 
caracterul eminamente natural al înclinaţiei spre 
homosexualitate (şi, deci, despre natura legitimă a 
aşezămintelor concepute cu scopul de a-i da 
acesteia putinţa să se manifeste pe cale legală). Mă 
gândesc însă că tocmai controversabilele simbolistici 
interpenetrate şi indicate mai sus pot constitui o 
provocare la adresa unuia dintre vectorii plurivalen- 
tei opoziții raționaliste față de prejudecăți şi tabuuri 
promovate cu atâta eficiență de către prodigiosul 
savant abia trecut de vârsta de 40 de ani. 

Firul roşu al ideii că înzestrările cognitive ale lui 
Homo Sapiens au acționat ca un cancer al ecosiste- 
mului încă din Paleolitic - atunci când strămoşii 
noştri au distrus aproape complet megafauna conti- 
nentului australian, împuţinând şi inventarul speciilor 
de mamifere masive din alte regiuni - este depănat de 
Harari către concluzia că dinamica inteligenței noastre 
- manifestată acum cel mai concludent în domeniile 
îngemănate ale infotehnologiei şi biotehnologiei, ca 
expresii de avangardă ale unei logici a inovației 
nestăvilite, de ceva vreme accelerată în virtutea 
principiilor fondatoare ale economiei capitaliste - se 
prefigurează a conduce la alterarea radicală a însăşi 
ființei umane şi la corespunzătoare transformări de 
profunzime ale civilizației. Cele mai previzibile dintre 
efectele perverse prognosticate ale procesului privesc 
mozaicul de realități imaginate şi ficțiuni unificatoare 
ale corpului social, în rândul cărora se numără chiar 
sistemul de convenții benefice ale democrației liberale 
(cu feluritele sale componente, de felul dispozitivelor 
statului bunăstării sau al sentimentelor naționale cu 
pulsație moderată şi compatibile cu întreprinderile de 
colaborare la nivel planetar). 

Cum nicio diferență de esență nu separă - în 
opinia istoricului viitorolog de formație oxoniană 
tratat cu căldură de public şi de presă peste tot în 
lume ca un profet rezonabil şi prudent - structurile 
simbolice cu funcții binefăcătoare şi stabilizatoare 
de superstițiile întunecate şi de isteriile sângeroase, 
ne putem întreba dacă - judecând în termeni de 
nuanţe subtile şi fără a părăsi perimetrul gândirii 
sale - nu ar avea sens să extindem puțin paleta 
ficțiunilor îndrituite să fie înconjurate de atitudini 
protectoare în contul binelui relativ ce le poate fi 
atribuit, astfel încât să cuprindă - alături de vitalele 
şi fragilele teze ale individualismului liberal şi 
autoguvernării democratice - câte ceva din stilul şi 
manierele sexualității, aşa cum răzbat ele din viziunea 
regizorală retro a filmelor unde joacă frumosul 
Garko. În definitiv, nu e de crezut ca o apologie 
modestă şi parțială a cuplului tradițional construită 
pe asemenea premise să le dea multă apă la moară 
apărătorilor  habotnici ai familiei tradiționale. 
Revendicarea dreptului la homosexualitate, aşa cum 
e formulată de Harari, ar înregistra, desigur, o 
rezonanță mult diminuată. Dar reputaţia lui de 
filozof ar avea şanse realiste să crească. 


Timpul, ianuarie-februarie 2019 

Confuzia limbilor sub zodia 
noului populism 


E de crezut că extinderea şi consolidarea în cele mai 
diverse contexte a populismului naționalist va avea 
efecte nu doar în planul politicii globale, dar şi pe 
palierul repertoriului de categorii analitice întrebu- 
ințate pentru a da seama de evoluția fenomenului. 
S-ar zice însă că, până acum, nu s-a profilat nicio 
preocupare susținută în legătură cu preconizatele 
alterări ale dispozitivului conceptual al domeniului, 
de natură să decurgă din procesul aparent irepre- 
sibil de înrădăcinare a noii formule ideologice. 
Trebuie să ne aşteptăm, altminteri, ca demarajul 
reajustărilor de acest fel să aibă loc sub semnul unei 
meditații asupra confuziei limbilor. Ea provine din 
aceea că inedita lighioană a începutului de mileniu a 
revigorat unul dintre locurile comune întreținute 
atât de gândirea obişnuită cât şi de teoretizările 
rafinate în legătură cu corelaţiile favorite ale ideii 
naţionale: identificarea ei definitorie cu dreapta, prin 
opoziție cu  internaţionalismul presupus a avea 
afinități la fel de fireşti cu predilecţiile stângii. 
Cu alte cuvinte, refasonarea contemporană a spectru- 
lui de opțiuni majore ale politicii în funcţie de proli- 
ferarea discursurilor izolaționiste reîmprospătează 
reflexe clasificatoare cristalizate la cumpăna seco- 
lelor XIX şi XX, atunci când respectiva topografie 

simbolică a vieţii sociale s-a încetățenit în conştiinţa 
publică. Nici că s-ar putea imagina obişnuinţe inte- 
lectuale mai apte să oblitereze nuanţe semnificative 
şi să facă neinteligibile deopotrivă episoade istorice 
şi evoluţii prezente. 

Cu siguranţă că nu toate excepţiile de la regula 
astfel reînnoită pot fi ignorate cu aceeaşi uşurinţă. 
Puţini vor ezita să reamintească, astfel, derivele 
naționaliste ale regimurilor autoritare avându-şi 
originea în rupturi revoluționare de specie marxistă, 
fie ele în varianta comunismului de inspiraţie 
sovietică sau în multiplele întrupări ale semicomu- 
nismului cu fundal postcolonial. Probabil că - la fel 
ca şi până acum, de altfel - va fi mai redus contin- 
gentul celor înclinați să rememoreze faptul că 
acțiunea politică modernă întreprinsă pe baza 
doctrinei de autodeterminare a comunității naționale 
a debutat în matricea spiritului revoluționar, în 
coabitare cu crezul liberal-democrat şi cu cel 
socialist incipient şi în adversitate față de legitimismul 
nevoit să apere configurația granițelor europene 
moştenită de la vechile regimuri. Totuşi, chiar şi 
aşa, numita afiliere inițială la tabăra stângii a 
militanților statului național va mai fi dezvăluită şi 
mai departe ca un capitol edificator din cronica 
modernizării. Dar tot pentru a fi reliefată migrația 
ulterioară a militantismului cu asemenea baze spre 
aria dreptei, însoțită de metamorfoze corespunzătoare 
cu reverberații până în vremea noastră şi cu 
implicații pentru felul cum sunt articulate voca- 
bularul şi tiparele ştiinţei sociale. 

Starea de confuzie invocată mai sus este însă 
inevitabilă din motivul asocierii persistente, vreme 
de câteva decenii, a noțiunii de identitate națională 

cu discursul multiculturalist, în cadrul politizării 
treptate a diferenţierilor identitare. Dinamica ramifi- 
cării argumentative - împreună cu prodigioasa 
compartimentare tematică - a tuturor disciplinelor 
implicate în promovarea pledoariilor în cauză a 
părăsit rareori făgaşul culturii de stânga, contri- 
buind chiar în mod decisiv şi inconfundabil la 
remodelarea lui. Plasate în continuarea mult mai 
venerabilului angajament în favoarea drepturilor 
sociale şi furnizând resurse teoretice pentru revendi- 
cările corectitudinii politice, tezele multiculturale s- 
au diseminat în spațiul culturii respective până la a 
deveni inseparabile de imaginea ei oficializată. Dar 
apelul consecvent la noțiunea plurivalentă de 
identitate şi demersul sistematic de elaborare a unor 
mijloace adecvate de administrare a clivajelor 
identitare nu au reprezentat singurele resorturi ale 
alianței dintre promotorii valorilor de stânga şi cei ai 
apartenenței comunitare cu liant național. 
Disocierile politice susținute de clivaje sociale au 
contribuit şi ele la acelaşi rezultat. 

Hrănindu-se din mai multe tradiţii, eforturile 
deconstrucționiste din perioada imediat postbelică 
având ca ţintă miturile fondatoare ale statului 
național şi ale mişcărilor naţionaliste au beneficiat şi 
de aportul unui filon al gândirii conservatoare, 
îndelung exersată să deprecieze idealurile de factură 
wilsoniană în numele pragmatismului înțelept. Deşi 
clădită pe alte premise, dreapta neoliberală ajunsă 
în prim-plan la sfârşitul anilor 1970 şi-a dat mâna 
cu această specie de antinaționalism principial sub 
deviza combinației legitimatoare de antiintervenţio- 
nism şi globalizare. Pe măsură ce curentele 
dominante ale dreptei au adoptat, în acea perioadă, 

postura cosmopolitismului în conjuncţie cu cea a 
moderațţiei, a prins contur concepția de încorporare 
a realităților naţionale în cuprinsul activismului de 
stânga (odată cu distanțarea față de precedentele 
exagerări deconstrucționiste, percepute acum ca un 
dublu pervers al exceselor naționaliste). Statul 
bunăstării şi-a descoperit rădăcini comunitariste, tot 
astfel cum fluxurile economice propagate pe 
culoarele companiilor multinaționale au ajuns să fie 
văzute ca inseparabile de individualismul suprana- 
țional. Este indiscutabil că recentul naționalism 
cumpănit transpus în limbajul stângii a rămas 
întotdeauna mai degrabă o construcţie academică 
decât un curent cu aderenţă largă. Dar nu e de dorit 
ca profilul său particular să se estompeze până la 
uitare sub zodia taxonomiei în curs de elaborare 
despre care vorbeam la început. 


Timpul, martie-aprilie 2019 

Anticorupţia procedurală 
şi memoria democraţiei 


Nu se poate încă anticipa dacă şi în ce măsură 
ubicuitatea discursului despre contracararea 
corupției - cu implicaţii tot mai explicite privind cel 
puțin relevanța sporită a fenomenului condamnat, 
dacă nu şi intensificarea sa în cadrul prezentei 
constelații schimbătoare de relații sociale - va fi 
repertoriată cândva ca semnalând deschiderea unei 
noi etape în evoluția conştiinţei de sine a omului 
civilizat (transpusă în forme inedite de conceptu- 
alizare a conviețuirii sale cu semenii). E sigur însă, 
deocamdată, că actualele alegeri europarlamentare 
se desfăşoară sub semnul raportării obsesive la 
tema menţionată, ea însăşi cu o incidenţă din ce în 
ce mai mare în consultările electorale de diverse 
feluri ale ultimilor ani. Indiscutabil în privința 
României, faptul e greu de tăgăduit cu referire la 
întregul continent, ceea ce ne îndeamnă la o 
meditație asupra mai vechilor subiecte dominante 
de dezbatere publică europeană (variabil corelate cu 
chemările la urne). Unele dintre ele se dezvăluie ca 
strâns legate de o reflecţie mai amplă în legătură cu 
istoria de lungă durată a vieții democratice şi cu 
memoria colectivă asociată ei. 

Este chiar cazul dezbaterii articulate prin 
relansarea noțiunii de societate civilă pe fundalul 

dezideratului de reconstituire a faptelor sociale 
desemnate de ea în perimetrul eliberat de comunism, 
în răspărul procesului anterior de expansiune a 
statului pe cale totalitară, urmată de osificarea 
vestigiilor birocratice ale respectivei ofensive sub 
egida compromisului de formulă  brejnevistă. 
Nutrindu-se din contorsionata tradiție a „antipoliticii” 
teoretizată de mediile dizidențţei - indicată uneori, cu 
o generozitate cam neconvingătoare, drept posibilă 
sursă de inspirație pentru eventuale demersuri 
specifice din spaţiul occidental -, ideile menite să 
susțină întreprinderea de consolidare a sferei private 
şi de redefinire postautoritară a celei publice le-au 
părut multora ca făcând corp comun cu dezavuarea 
retrospectivă  nediferențiată a tuturor nuanțelor 
radicalismului, însoțită de revigorarea profesiunii de 
credință a libertății negative în conjuncție cu neîn- 
crederea în virtuțile mobilizării populare (suspectă 
de a conţine germenele freneziei salvaționiste). 
Nemulțumirea izvorâtă foarte curând din 
corespunzătoarea fetişizare a democraţiei într-o 
accepţiune eminamente procedurală, la fel ca şi cea 
produsă de consacrarea pieței ca panaceu universal, 
s-au îngemănat cu mai vechea împotrivire față de 
autosatisfacția neoliberală, pentru a da naştere unei 
pledoarii în favoarea unui reviriment al activismului 
popular, adaptat la circumstanţele cristalizate după 
sfârşitul Războiului Rece. Avatarurile istorice ale 
aceleiaşi politici activiste s-au exprimat în diverse 
limbaje ideologice de factură radicală, înregistrând o 
eficacitate superioară ca forțe ale schimbării pe 
fundalul unor crize şi rupturi revoluţionare. A rezultat 
de aici nevoia ca ambivalența convulsiilor de această 
natură, acționând ca factori emancipatori înainte de 

a facilita - în unele cazuri - derapaje despotice, să fie 
reliefată în mod adecvat cu scopul de a restitui 
autenticele antecedente istorice ale îndemnurilor 
recente la mobilizare civică. 

Dacă îngustarea temporară a politicii demo- 
cratice - o vreme cultivată cu prudenţă defensivă, ca 
nimic altceva decât un set de proceduri apte să 
preîntâmpine recrudescența utopiilor maligne - a 
putut atrage după sine o asemenea reacție adversă a 
spiritului de contestare participativă, e greu de 
crezut că actuala tendință de redefinire reducțio- 
nistă a  angajamentului democratic în jurul 
campaniei de profilaxie legislativă şi instituțională 
anticorupţie va întârzia să genereze expresii de 
nedumerire cu veleități teoretice, înrădăcinate într- 
un sentiment al dezamăgirii cu diseminare largă în 
corpul culturii civice ultragiate. Nu este, deci, câtuşi 
de puțin prematur să reflectăm la un posibil antidot 
al sindromului astfel diagnosticat într-o fază 
incipientă. 

Proliferarea manifestaţiilor publice îndreptate 
împotriva forțelor şi figurilor politice percepute ca 
întruchipări deşănțate ale morbului hulit — repre- 
zentate la noi de mişcarea frezist, împreună cu o 
serie de alte inițiative din orbita ei - nu poate decât 
să îndrituiască o atitudine optimistă în legătură cu 
posibila amorsare a unui proces de transformare a 
luptei împotriva corupției dintr-o afacere de inginerie 
procedurală într-un veritabil crez popular. S-ar zice 
că, oricâte surprize pot aduce în varii domenii 
operațiunile de arheologie a ideilor, practicilor şi 
gesturilor, nu prea are rost să apelăm stăruitor la 
istorie cu obiectivul de a furniza o tradiție unui 
asemenea fenomen de masă, constituit prin 

raportare la realități impuse doar foarte de curând 
printre preocupările absorbante ale societăţilor. Într- 
adevăr, trecutul este sărac în simboluri ale eforturilor 
prin care democraţia se apără de spolierea genera- 
lizată şi veghează împotriva inversiunii valorilor, 
perfecționându-şi algoritmii de selecție a compe- 
tențelor, de reperare a talentelor şi de recompensare 
a meritelor. Constatarea conduce însă către necesi- 
tatea unei alte maniere de interogare a istoriei, 
capabilă să elucideze - tot din perspectiva relaţiei cu 
dinamica evolutivă a democraţiei - tocmai caracterul 
de noutate al chestiunii, acuitatea ei presantă şi 
semnificaţiile sale multiple. 


mai 2019 

Addenda 


Tipare comparative 


Puţine cuvinte rostite cu emfaza profeţiei sună acum 
mai puţin profetic decât cele cu care se sfârşea 
cartea The „Sick Heart” of Modern Europe. The 
Problem of the Danubian Lands a lui Hugh Seton- 
Watson, din 1975: „Europa este încă inima rasei 
omeneşti, iar inima Europei este bolnavă. Boala nu 
va trece atâta timp cât ne facem că nu există”. Deşi 
nu se îndoia că centrul lumii se afla de multă vreme 
pe cele două țărmuri ale Atlanticului de Nord, 
profesorul britanic astăzi demodat era convins că 
Europa Răsăriteană - având ca nucleu „țările 
dunărene” - avea să mai ocupe un loc central în 
afacerile planetare - şi în conciliabulele academice şi 
ziaristice - până când maladiile sale acumulate vor fi 
deplin vindecate. Motivele erau diverse. Locul de 
naştere al comunismului, ea fusese şi teritoriul de 
predilecție al răspândirii şi expansiunii militare a 
fascismului. Linie de demarcație în Războiul Rece, 
mai putea fi privită şi ca model al reorganizării 
politice după principiul statului naţional (şi, de 
aceea, ca un memento al rezultatelor sale 
discutabile). Aici începuseră cele două războaie 
mondiale, pe firul celor două volete ale „chestiunii 
orientale” (cea otomană şi cea poloneză). Cum toate 
acestea aveau de-a face cu frământările şi 
neajunsurile schimbării întârziate, aceeaşi parte a 

lumii era invocată ca cel mai vechi poligon de 
încercare al strategiilor modernizării induse din 
afară, sub influenţă occidentală. Din aceeaşi cauză, ea 
figura ca principalul reper al autodefinirii şi înțelegerii 
de sine a Occidentului. Pentru Montesquieu şi Diderot 
- nu încă pentru Machiavelli şi Bodin -, despotismul 
rusesc se cuvenea amintit, alături de cel turcesc, 
persan, mogul şi chinez, ca o inversiune a libertăților 
din țările civilizate. Odată ce a căpătat forma 
sovietică, el a devansat cu mult ca importanță 
celelalte repere negative ale genealogiei bunei 
guvernări. Atunci când bunăstarea a ajuns să fie 
celebrată alături de libertatea practicată sub domnia 
legii, misterul dezvoltării accelerate a fost scrutat, cu 
precădere, tot prin raportare la mediocritatea 
economică din părțile ruseşti şi din vecinătăţile lor. 
După ce au fost regândite în limbaje alternative, 
marxiste şi weberiene, cele două chestiuni au 
continuat să fie depănate împreună, în perimetrele 
unor orizonturi comparative tot mai largi, dar fără 
ca rubrica dedicată Europei mai puțin fericite să 
scadă ca pondere. Bolile deplânse de Seton-Watson 
persistau. 

Cum nu putem spune că ele s-au vindecat - şi 
nici nu credem că cicatricele lor se vor şterge în 
viitorul previzibil -, trebuie să recunoaştem că 
regretăm cumva - chiar asumându-ne o doză 
rezonabilă de nostalgie morbidă - că locurile noastre 
nu mai prezintă acelaşi interes ca atunci când erau 
o sursă de prim ordin a dezordinii globale. Marile 
perspective comparative de-abia dacă o mai amintesc, 
de când au deprins obiceiul de a medita asupra 
identității şi fundamentelor Occidentului - şi a 
supremaţiei sale din ultima jumătate de mileniu - 

prin confruntare cu faptul revelator al relansării 
chineze. E vorba despre scrieri în cuprinsul cărora 
experienţele totalitare şi carnagiile din secolul XX 
sunt mult reproporționate, prin comparaţie cu 
reflexele încă vii ale memoriei colective din estul 
(încă) postcomunist. Dacă voga lor se împământeneşte 
la noi - fie şi cu mare întârziere -, e de crezut că 
poate contribui la transformarea acestor reflexe de 
gândire. 

O serie de cărți, publicate în ultimii ani de 
Polirom sau în curs de publicare, se înscriu parcă pe 
linia unei asemenea transformări: Marea divergență 
a lui Kenneth Pomeranz (din 2000 şi deja clasică), 
provocatoare şi celebră pentru felul cum plasează 
ascensiunea Vestului față de China de-abia după 
Revoluţia Industrială şi în conexiune cu factori 
conjuncturali - aproape în întregime economici -, 
contestând deci importanța acumulărilor europene 
anterioare, medievale şi premoderne, mai ales 
politice şi culturale (o altă formulare, circumspectă 
şi mai puţin ideologică, a tezei lui Andre Gunder 
Frank din ReOrient, 1998), De ce Vestul deține încă 
supremaţia a lui lan Morris (din 2010), o explicaţie 
cu accent asupra surselor geoclimatice ale 
schimbării, mult mai amplă decât The European 
Miracle a lui Eric L. Jones din 1981; şi Civilizaţia. 
Vestul şi Restul a lui Niall Ferguson din 2011, 
sincretică şi barocă, unde un expert în evoluția 
finanțelor nu se teme să invoce ascendența 
istoricului artelor Kenneth Clark din Civilization: 
a Personal View (1969). Se mai adaugă două abordări 
de tip country-by-country, dar cu problematică 
înrudită: Ascensiunea şi decăderea marilor puteri a 
lui Paul Kennedy (din 1987, clasică şi surclasând 

The Pursuit of Power a lui William H. McNeill din 
1982) şi Avuţia şi sărăcia națiunilor a lui David 
Landes - din 1999, în continuarea lui Mancur Olson 
din The Rise and Decline of Nations (1982) şi 
aparținând unui autor impus în 1969 cu o carte 
foarte eurocentrică şi „britanocentrică”. În orbita 
aceleiaşi ofensive editoriale se mai cuvine plasată cel 
puțin Viruşi, arme şi oțel a lui Jared Diamond de la 
editura ALL (originalul în 1997), reconstituire din 
unghi ecologic a celor mai vechi etape din istoria 
decalajelor de dezvoltare (nostalgicii vor regreta 
poate că nu este însoțită de Cannibals and Kings a 
lui Marvin Harris din 1977, sau chiar de A Theory of 
Economic History a lui John Hicks din 1969). 
Un veritabil torent. 

Civilizaţia lui Ferguson! face cumva figură 
aparte în acest grup. Lucrul trebuie să ne preocupe, 
căci, altminteri, tot ea este şi cea care ne sună - încă 
- cel mai familiar. Mai pitorească decât toate, cu 
tendința vizibilă de a sacrifica strădania explicațţiei 
autentice în favoarea prozei spectaculoase, îmbibată de 
detalii paradoxale şi macabre, cu un stil asemănător 
celui al istoricului-jurnalist Paul Johnson - autor 
înrudit şi prin preferințele politice -, ea îşi propune 
nu doar să dea seama de felul cum a ajuns Vestul 
să devanseze, pentru ceva vreme, Asia de Est, lumea 
islamică şi America Latină metisată - cu unele efecte 
în mod sigur ireversibile la nivel global -, dar şi să 
pledeze deschis pentru revigorarea şi diseminarea 
populară a unei conştiinţe a unicității occidentale 
aptă să mai prelungească puţin aceeaşi întâietate, 
inclusiv spre beneficiul Restului. Există destui 


1 Niall Ferguson, Civilizaţia. Vestul şi Restul, trad. de Doris 
Mironescu şi Andreea Mironescu, Iaşi, Polirom, 2011. 

predispuşi să considere cultura de limbă engleză ca 
mai degrabă excentrică decât centrală în raport cu 
idealul european. Imaginea unei lumi construite în 
cercuri concentrice în jurul Angliei - mai întâi în 
ordinea  inovaţiilor occidentale, apoi în cea a 
răspândirii lor imperialiste - este asociată mai ales 
cu canoanele istoriei economice (şi cu marxiştii 
Braudel şi Wallerstein). Iubitorii idealului în cauză 
vor încerca sentimente ambivalente atunci când vor 
descoperi aceeaşi reprezentare reluată de un 
apărător al virtuților moderne - şi nu doar al celor 
economice - însuflețit într-o asemenea măsură de 
mândrie nord-atlantică, de orgoliu anglo-saxon şi de 
convingerile dreptei. Nu ne-a fost simpatică teoria 
lui Huntington despre permeabilitatea redusă a 
granițelor religioase dintre diferitele părți ale 
omenirii, dar o regăsim aici, utilizată convenabil şi 
puţin prelucrată astfel încât să capete implicaţii mai 
permisive pentru creştinii de toate felurile şi mai 
neplăcute pentru ceilalți. S-ar zice că o putem 
accepta acum, fie şi ataşaţi ortodoxiei. 

Mi-am îngăduit să insist - cu întârziere - asupra 
cărții lui Ferguson pentru că nu am putut zăbovi 
decât de curând asupra orientării opuse. Prezentă 
doar în mod difuz în corpul celorlalte componente 
ale bibliografiei traduse şi citate, ea este afirmată cu 
consecvență - şi tot mai multă stăruinţă - în cuprinsul 
pieselor succesive ale antropologiei istorice a lui 
Jack Goody. Cea mai grăitoare este The Theft of 
History din 2006, unde teoria cauzelor îndepărtate şi 
plurivalente ale excepţionalismului occidental este 
demontată ca o reîntrupare la scară uriaşă a vechii 
„istorii de tip Whig” (reconstituirea automăgulitoare 
a felului cum s-au format, în strânsă legătură, 

fundamentele civilității parlamentare şi resorturile 
forței imperiale din Anglia victoriană). Specificul 
european este prezentat aici ca o ramificaţie a unui 
„miracol eurasiatic” - titlul unei cărți a lui Goody din 
2009, respinsă de Ferguson ca o rătăcire relativistă -, 
cu rădăcini în epoca bronzului şi cu pulsațţii 
variabile pe diverse paliere cronologice. Calitățile 
aparte ale antichităţii clasice sunt o invenţie retros- 
pectivă, nu mai puțin decât trăsăturile despotis- 
mului asiatic sau tendințele progresive inerente 
feudalismului apusean (atât de importante pentru 
un est-european de felul lui Jen Szucs, atunci când 
revendica identitatea parțial occidentală a Ungariei). 
Începuturile capitalismului nu mai trebuie căutate 
doar pe culoarul unei unice „tranziții” cu origini 
feudale, invocată până de curând aproape întotdea- 
una cu referire la inexistența sa în cealaltă jumătate 
a Europei. Ele pot fi descoperite în multe timpuri şi 
locuri, sub forma un evantai de debuturi parțiale şi 
traiectorii întrerupte (temă tratată anterior mai pe 
larg în Capitalism and Modernity, 2004). Autonomia 
urbană, corporatismul universitar, şlefuirea curte- 
nească a moravurilor, iubirea romantică şi legitimarea 
morală exclusivă a familiei nucleare (ultimele fiind 
subiectele de la care a început Goody, cândva, 
relativizarea experienței occidentale) ar împărtăşi 
aceeaşi răspândire  cvasiuniversală marcată de 
cicluri evolutive recurente. 

Nu am alăturat cele două extreme pentru a le 
arbitra, ci doar cu gândul că suntem plasați astfel 
încât să le percepem unele prezumțţii comune. Una e 
să fii privit ca aparținând de altceva decât Vestul - şi 
încă de ceva misterios şi problematic, tocmai pentru 
că nu e foarte diferit - şi alta e să ţi se rezerve rolul - 

abia menționat, pe deasupra - de a dispera arogant 
din marginea lui în fața provocării chineze (alături 
de apropiații lui Ferguson), sau de a savura umil, 
împreună cu el, deliciile exotismului şi autodimi- 
nuării (de partea adepților lui Goody). Cam în acelaşi 
timp, dar separați de cortina lui Stalin şi Churchill, 
Seton-Watson şi Szucs se gândeau la cât de special 
e Occidentul în baza unei sensibilități comune. Cum 
ne-am nutrit şi noi din această sensibilitate, e clar 
că noul tipar comparativ ne solicită ingeniozitatea 
identitară. Cu atât mai mult cu cât este cert - şi 
îmbucurător - că el se va bucura de popularitate. 


Observator cultural, 15 februarie 2013 

Marxism, excentricitate 
şi relevanţă 


E de mirare că dezbaterea publică despre corupția 
cronicizată sub zodia etatismului insidios şi a 
dependenţei de cale - pendulând (inevitabil) între 
ritualism şi nevroză şi amintindu-şi cu predilecție de 
etapa comunistă a căii urmate de România în istorie 
- se arată atât de puţin interesată de construirea 
unei tradiții. O explicaţie ar putea fi că orice tentativă 
de acest fel se confruntă cu faptul stânjenitor al 
incongruenței dintre mizele favorite ale criticii şi 
configurația ierarhiei simbolice a valorilor culturale 
disponibile pentru o asemenea reinterpretare 
legitimatoare. Modernizarea precomunistă desfăşurată 
pe fundalul inerţiei moştenite de la lumea fanariotă - 
ea însăşi înglobând câteva alte sedimente evolutive 
nefaste - s-a încheiat cu jumătăţile de măsură ale 
semicapitalismului sufocat în coabitare cu birocra- 
tismul parazitar, ale liberalismului pervertit în 
formula semiautoritarismului de dreapta şi ale 
încercărilor de redresare a neajunsurilor patente 
prin supralicitarea autoritară cu caracter semi- 
fascist, constituită în competiție cu exasperarea 
revoluționară a fascismului autentic (şi minoritar). 
Oricât de frapante ar fi asemănările dintre manifes- 
tările sindromului respectiv - a cărui dezvoltare 
naturală, în direcția resorbției sau în cea a agravării, 

a fost întreruptă de instaurarea comunismului - şi 
trăsăturile procesului de schimbare postcomunistă, 
nu a avut niciodată câştig de cauză ideea că tiparele 
vechii critici sociale locale cu orientare de stânga - 
nutrite cu precădere, chiar dacă nici pe departe în 
mod exclusiv, din sociologia critică a marxismului 
internațional - reprezintă referința cea mai potrivită 
pentru a înzestra polifonia mediatică a criticii 
recente cu o ascendență semnificativă. Chiar mai 
rău, continuitatea conturată peste interludiul 
comunist între înclinațiile venerabilului liberalism 
oligarhic - augmentate de „fascismul burghez” al 
epocii - şi cele ale veşnic tinerei politici desprinse din 
matricea nomenclaturismului este ascunsă privirii 
de îndărătnica prejudecată - nu întotdeauna clar 
articulată - că erorile înfăptuite sub semnul stângii 
nu pot fi remediate decât sub egida unei statornice 
resurgențe şi revalorificări a dreptei. 

Prejudecata menţionată - la fel ca şi înrădă- 
cinarea ierarhiei simbolice amintite anterior, în 
interiorul căreia se plasează - nu pot decât să 
beneficieze de pe urma substanţialei componente 
evreieşti şi a puternicei conexiuni ruseşti a tradiției 
de stânga, realități istorice greu de gestionat pe 
făgaşul oricărui demers de revizuire a canonului 
referitor la discursurile ideologice naţionale în 
sensul indicat mai sus. Mai lucrează în favoarea lor 
şi complicitatea subtilă şi ascunsă stabilită între 
tendința de canonizare a dreptei prin opoziție cu 
comunismul şi cea - cristalizată tocmai în timpul 
comunismului - de echivalare a liberalismului 
autoritar cu filonul cultural al raționalismului critic 
autohton (oricât de contradictorie ar fi, în fapt, 
această relație de complicitate interpretativă, 

capabilă totuşi să deprecieze sau chiar să oblitereze 
voci şi atitudini egal îndatorate aceluiaşi filon, dar 
situate mai spre stânga şi mai explicit critice față de 
politica intervenționismului birocratic). Nu în ultimul 
rând, contribuie la perpetuarea înclinațiilor difuze 
de subevaluare a stângii şi a marxismului pe filiera 
românească şi strategia de a sublinia natura 
opresivă a comunismului prin a reliefa precaritatea 
antecesorilor săi ideologici. 

Nu trebuie să sune paradoxal afirmația că 
ecourile numitei strategii par să se fi strecurat în 
mod pervers şi printre premisele unei abordări 
menite să contracareze reflexe antistângiste şi să 
contribuie la reevaluarea teoriei marxiste autohtone, 
legând într-un fel sau altul trecutul de prezent: 
cartea alcătuită de Alex Cistelecan şi Andrei State 
împreună cu cinci colaboratori - Mihai-Dan Cîrjan, 
Adrian Grama, Costi Rogozanu, Ştefan Guga şi 
Florin Poenaru, în ordinea intervențiilor din demersul 
colectiv -, lansată la târgul Gaudeamus de anul 
trecut dar existentă încă în standuri şi despre al 
cărei caracter binevenit s-a mai vorbit în Observator 
cultural (chiar dacă tot cu ceva întârziere). Cu titlul 
Plante exotice. Teoria şi practica marxiştilor români,! 
ea mizează pe metoda de a schimba porecla în 
renume ca grilă reinterpretativă, spunând negru pe 
alb de la bun început că selecția de şapte teoreticieni 
reținută în cuprins - Constantin Dobrogeanu- 
Gherea, Lotar Rădăceanu, Şerban Voinea, Lucrețiu 
Pătrăşcanu, Henri H. Stahl, Miron Constantinescu şi 
Pavel Câmpeanu - este exhaustivă în raport cu 
obiectivul urmărit: cel de a readuce în actualitate nu 


1 Alex Cistelecan, Andrei State, coord., Plante exotice. Teoria 
şi practica marxiştilor români, Cluj-Napoca, Tact, 2015. 

„literatura de stânga în general de la noi din ţară”, 
nu „orice fel de compilație marxistă (dogmatică sau 
nu) produsă la fața locului, ci doar acele contribuții 
teoretice articulate, originale şi, implicit, relevante”. 
E greu de îndepărtat impresia că avem de-a face cu 
un efort de edificare a identității de grup prin 
asumarea demonstrativă a excentricității. 

Îmbinarea fericită de sofisticare şi prospeţime - 
asupra căreia nu voi stărui, menţionând totuşi că, 
din motive personale, o apreciez mai ales atunci 
când se desfăşoară în capitolul dedicat cuplului 
Rădăceanu-Voinea, avându-i ca autori pe Cîrjan şi 
Grama - face încă mai dureroasă îngustarea 
perspectivei şi participarea volumului colectiv la 
perpetuarea cercului vicios al marginalizării sim- 
bolice a obiectului de studiu, în contradicţie cu 
năzuința declarată de a-l destrăma. Lăsându-i la o 
parte pe cei trei protagonişti ai cărții activi mai ales 
în perioada comunismului, în țară sau în exil, mi se 
pare indiscutabil că o încercare consecventă de a 
explica relevanţța istorică şi actuală a marxismului 
precomunist îşi ratează ținta dacă se limitează la 
expresiile închegate ale teoriei în forma social- 
democraţiei gheriste şi în cea a pledoariei promoscovite 
a lui Pătrăşcanu. Marxismul a fost relevant în 
România mai ales prin difuziunea sincretică a 
componentelor sale pe suprafețe largi ale spectrului 
ideologic şi în virtutea forței germinative a elemen- 
telor sale disparate ca părți ale unor structuri 
intelectuale diverse. Acţiunea sa ca reper constant al 
radicalismului democratic dezvoltat în jurul ziarului 
Adevărul şi ca referință - inițial privilegiată şi apoi 
invocată periodic la concurenţă cu altele - a agraria- 
nismului de stânga situat în imediata proximitate a 

aceluiaşi discurs radical-democrat sunt semnificative, 
astfel, cu atât mai mult cu cât teoria în cauză a 
putut fi tot atât de bine invocată - în spiritul 
socialismului de catedră - pentru a legitima 
practicile liberale oficiale sau pentru a apăra prin 
opoziție cu ele - dar în continuarea argumentației 
social-democrate despre capitalismul curățat de 
impurități ca singura cale de acces către lumea 
socialistă - cauza liberalismului clasic revigorat. lar 
relevanța actuală a tradiției marxiste nu se poate 
degaja decât din clarificarea funcţiei critice 
îndeplinite de ea într-un context unde lozincile 
dreptei au servit ca principal acoperământ al unor 
fenomene identificate de noi, în întruparea lor mai 
recentă, drept reverberaţii ale unui experiment al 
stângii. 

Cum se întâmplă să cred că marele eşec al 
postcomunismului în domeniul teoriei politice de 
largă audiență a fost incapacitatea de a consacra 
liberalismul de stânga ca o referință centrală şi 
dominantă, nu pot să nu observ, în legătură cu 
cartea comentată, că antecedentele precomuniste 
ale acestei formule ideologice au fost cu siguranţă o 
plantă mai exotică decât ideile marxiste bine 
închegate. Nevoia stabilirii unei continuități între 
trecut şi prezent se simte aici încă şi mai acut, cu 
atât mai mult cu cât exotismul invocat trebuie 
înțeles ca un deficit al coagulării doctrinare 
recognoscibile ca atare şi repertoriate istoric, în 
condițiile unei ample difuziuni a crezului, în forme 
articulate polimorf şi corelate cu mai toate mani- 
festările politicii sociale de dinainte de comunism. 
Activitatea unor Grigore Trancu-laşi sau D.R. 
Ioanițescu, la fel ca şi concepţiile unor N. Petrescu- 

Comnen, Dumitru Drăghicescu sau Marco I. Barasch 
s-au revendicat în mod copios de la marxismul local 
şi internaţional - privit de ei ca un discurs al 
conştientizării şi un factor de presiune responsabil 
pentru deschiderea liberalismului către valorile 
sociale - şi ar fi contraproductiv să le considerăm 
irelevante pentru o istorie revizionistă a marxismului 
românesc, realizată în cadrul unei mai generale 
istorii culturale anticanonice. Ar fi tot atât de greu 
să spunem că departajările lor față de teoria 
marxistă sunt lipsite de relevanță contemporană. 
Tradus în limbaj actual, numitorul lor comun - 
reconstituit cu o doză de îngăduinţă - constă într-o 
percepţie a ambivalenței marxismului - în calitate de 
forță a democratizării şi deopotrivă de sursă a 
totalitarismului - şi o înțelegere a celui din urmă rol 
ca decurgând dintr-un nucleu filozofic originar, nu 
doar din reinterpretările succesive ale doctrinei în 
constelații istorice schimbătoare şi pe fundalul unor 
forme diverse ale modernizării globale. Recuperarea 
sensurilor depline ale legalismului liberal după 
eclipsa lui comunistă şi recuperarea marxismului ca 
o parte a culturii democratice au întârziat să fie 
văzute ca demersuri complementare. E destul de 
greu de întrezărit teoretizarea unei asemenea relații 
de complementaritate în paginile volumului Plante 
exotice, dar s-ar putea să fie vorba doar despre 
dificultatea de a desluşi afirmarea ei răspicată. 


Observator cultural, 16 decembrie 2016 

Odată ce acceptăm că marcajele simbolice dominante ale unui mediu social îi 
influențează cumva evoluţia, se cuvine să nu mai subscriem unei ierarhii a 
simbolurilor istorice situată în contradicţie cu ierarhia preferințelor și a 
valorilor din ziua de azi. Însă armonizarea dintre preferinţe şi simboluri nu are 
cum să fie decât o operațiune complicată și de durată. Ea nu poate fi obținută 
prin intervenția vreunei comisii însărcinate cu condamnarea extremismelor de 
stânga sau de dreapta, și nici nu își poate găsi rezoluţia prin interdicții legate 
de afișarea unor busturi sau de botezarea unor străzi. 


Se știe, într-adevăr, că trecutul poate furniza vectori de orientare pentru 
prezent doar atunci când este interogat în lumina întrebărilor acute ale 
prezentului, dar nu și din unghiul prejudecăților și al reflexelor sale de gândire. 
Afirmația se verifică foarte bine în orizontul României de după comunism. Pe 
cât a fost de stăruitor efortul ei de a-și căuta repere în tabloul formelor sociale 
şi în peisajul culturii naționale a epocii anterioare experimentului demarat în 
1944-1948, pe atât a fost de dificil de construit în acest fel o ierarhie simbolică 
aptă să ne servească în mod autentic nevoia de orientare, eliberându-ne, adică, 
de erorile de perspectivă în loc să le consolideze. 


Confuzia persistă, iar cartea Eseuri despre politica memoriei o contracarează 
prin invitația la reflecţie mai adâncită asupra subiectului. Pornind de la premisa 
că, îndeobște, aniversările au neplăcuta caracteristică de a predispune la 
îngustarea perspectivei, la ștergerea nuanțelor și la obliterarea 
ambivalențelor, ea își propune să lărgească perspectiva în jurul faptelor 
rememorate, deslușind nuanţe și stimulând efortul de a degaja, în marginea 
istoriei românești, ambivalenţele factorilor dominanţi ai ordinii sociale 
globale. 

